PAU 2017 DIAKHIRI DENGAN PESTA AMPU-MENGAMPU SESAMA SENDIRI

Ada sesiapa menonton ucapan penggulungan Perhimpunan Agung UMNO 2017 petang tadi?
Apa perasaan anda selepas menonton pemimpin-pemimpin kanan UMNO itu menyampaikan ucapan mereka?
Masih mahu melihat Najib Razak dan barisan kepimpinan UMNO yang ada sekarang menerajui negara atau anda tiba-tiba jadi meloya dan hilang selera kepada mereka?
Seorang bekas Ahli Parlimen di sebuah negeri selatan tanahair berkata, beliau pasti ramai yang bukan saja hilang selera makan, malah hilang selera kepada BN selepas menonton ucapan penggulungan UMNO kali ini, khususnya isi dan cara penyampaian Najib berucap.
Kata beliau, Najib seharusnya lebih fokus kepada isu-isu yang melibatkan kepentingan rakyat berbanding serangan peribadi kepada Tun Mahathir dan Lim Kit Siang dalam ucapannya serta tidak terlalu mengada-ngada dalam cara penyampaiannya.
Jika kita lihat daripada ucapan Ketua Puteri UMNO sehinggalah kepada Najib sendiri, ucapan penggulungan PAU 2017 kali ini tidak lebih daripada pesta ampu-mengampu semata-mata.
Mas Ermieyati, Khairy Jamaluddin, Shahrizat Jalil, Hishammuddin Hussein, Zahid Hamidi – semuanya menjadikan pentas penggulungan PAU 2017 untuk memuji, memuja dan mengampu Najib semaksima yang mungkin.
KJ siap melabelkan Najib sebagai negarawan yang konon tiada tolok bandingnya. Shahrizat pula, tidak sekadar memuji dan mengampu Najib, bahkan dengan Rosmah Mansor sekali diangkat serta dijulangnya.
Hishammuddin juga begitu, manakala Zahid Hamidi siap beberapa kali meminta perwakilan agar bangun berdiri menunjukkan sokongan kepada Najib.
Najib pula, selain mengulangi pertolongannya kepada Zahid Hamidi dalam pemilihan Ketua Pemuda UMNO Bagan Datuk pada 1988 dahulu yang seperti ada maksud tersirat beliau berbuat demikian, sudah tentulah memuji dan menyanjung dirinya sendiri sebagai pemimpin yang harus dipilih lagi dalam pilihanraya akan datang.
Tiada apa-apa idea untuk kepentingan rakyat dan bagaimana usaha kerajaan meringankan beban mereka mendepani cabaran ekonomi yang mencabar dilontar atau diulas oleh Najib. Keutamaannya hanyalah untuk menang pilihanraya dan mengekalkan kuasa saja.
Tidak dilepaskan peluang juga oleh Najib ialah menyerang musuh ketatnya, Tun Mahathir dan juga Lim Kit Siang, meskipun isi serangannya tiada yang baharu sama-sekali.
Cuma yang janggalnya, jika ketika merasmikan mesyuarat MCA baru-baru ini, Najib menyatakan Lim Kit Siang tidak mungkin menjadi Perdana Menteri kerana DAP tidak mempunyai cukup kerusi, tetapi di penggulungan Perhimpunan Agung UMNO dan di depan orang Melayu, beliau menyatakan Ahli Parlimen Gelang Patah itu mahu menjadi Perdana Menteri pula.
Tidakkah itu sebenarnya menunjukkan watak Najib yang lidah bercabang, talam dua muka dan tidak boleh dipercayai?
Meskipun Tun Mahathir yang dipersendakannya sudah mencecah usia 93 tahun, namun sikap Najib yang sedemikian rupa tentunya lebih ditakuti oleh sesiapa saja.
Rakyat tidak lupa tentang sikap itu dengan janji Najib untuk menurunkan harga kereta dan tidak menaikkan harga minyak sebelum PRU 13 lalu telah tidak ditunaikannya sehingga ke hari ini.
Jika mengenai Lim Kit Siang saja pun Najib boleh berbeza nada di depan dua audien yang berbeza, sama seperti berbezanya beliau mengenai wang RM2,600 juta yang mula-mula dinafi, tetapi kemudian diakui,  tidakkah ia menunjukkan mungkin lebih banyak lagi  kata-katanya turut tidak boleh dipercayai?
(ShahbudinHusin 09/12/2017).

0

0

votes
Article Rating
Kongsikan artikel ini


UMNO TIDAK LAGI MENGHARGAI PEMIMPIN2 LAMA?

Kebiasaannya, setiap kali Perhimpunan Agung UMNO berlangsung, antara yang wajib mendapat jemputan untuk menghadiri majlis perasmian dan penyampaian ucapan dasar oleh Presiden UMNO ialah bekas menteri serta bekas pemimpin kanan parti itu.
Ia adalah sebagai satu cara menghargai sumbangan dan peranan mereka sebagai bekas pemimpin yang pernah berjasa kepada parti dan kerajaan sebelum ini.
Selalunya, jemputan akan diterima melalui kiriman pos berdaftar dan disusuli dengan panggilan telefon untuk diminta pengesahan sama ada dapat hadir atau sebaliknya.
Itulah yang berlaku selama bertahun-tahun sebelum ini dan bekas menteri serta bekas pemimpin UMNO terbabit secara automatik berasa diri mereka dihargai dan dengan bangga juga hadir berpakaian baju Melayu baru lengkap dengan sampingnya sekali.
Tetapi, kebiasaan itu sepertinya tidak berlaku lagi pada tahun ini.
Seorang bekas menteri yang pernah memegang jawatan kanan dalam UMNO berkata, beliau hanya mendapat kad jemputan menghadiri majlis perasmian Perhimpunan Agung UMNO kali ini pada hari Rabu, iaitu sehari sebelum majlis berlangsung.
Itu pun, kata beliau, kad jemputan cuma dihantar menggunakan pos biasa dan tiada langsung panggilan telefon diterimanya untuk diminta pengesahan sama ada dapat hadir atau tidak.
Dengan demikian, bekas menteri terbabit memutuskan untuk tidak menghadiri majlis perasmian Perhimpunan Agung UMNO kali ini, meskipun bertahun-tahun sebelum ini beliau tidak pernah ketinggalan menghadirinya.
Selanjutnya, beliau juga mengesahkan dua lagi rakan bekas menterinya yang pernah sama-sama memegang jawatan kanan dalam UMNO, langsung tidak menerima kad jemputan pada tahun ini.
Kalau bekas pemimpin seperti Tun Mahathir Mohamad atau Sanusi Junid tidak dijemput, kita tentu saja boleh memahaminya, tetapi kami ini masih lagi bersama dengan UMNO, ujar bekas menteri terbabit sedikit kesal dengan pentadbiran UMNO sekarang yang dianggapnya bersikap sambil lewa dan tidak menjalankan kerja dengan betul.
Apa sudah jadi dengan UMNO sekarang?
Apakah Perhimpunan Agung UMNO tidak lagi menghargai pemimpin-pemimpin lama yang pernah berjasa sebelum ini, sebaliknya lebih ghairah memberi layanan istimewa kepada individu-individu baru seperti CEO 1MDB, Arul Kanda Kandasamy yang dilihat turut hadir dengan pengawal peribadi dibenarkan tegak berdiri di sisinya?
(ShahbudinHusin 09/12/2017)

0

0

votes
Article Rating
Kongsikan artikel ini


KERUGIAN FOREX RM160 BILION ANTARA 2013-2015, SEDIAKAH NAJIB BERTANGGUNGJAWAB?

Di sebalik dakwaan yang mengaitkan dirinya dengan kerugian sebanyak RM31 bilion dalam urusniaga forex kira-kira 30 tahun lalu, Tun Mahathir Mohamad mendakwa, kerugian di bawah kepimpinan Najib Razak sebenarnya jauh lebih besar.

 Kata beliau, antara tahun 2013 hingga 2015 saja, Bank Negara telah megalami kerugian sebanyak RM160 bilion akibat urusniaga matawang yang bertujuan untuk menstabilkan nilai ringgit berbanding dollar.

 Untuk mengukuhkan nilai ringgit ketika itu, tambah Tun Mahathir, Bank Negara telah cuba memasuki pasaran dan membeli ringgit sebanyak mungkin menggunakan dolar secara berkali-kali, tetapi ia akhirnya gagal dan mengalami kerugian kerana nilai dollar terus meningkat.

 Dan kerugian sehingga RM160 bilion itu berlaku ketika negara dipimpin oleh Najib, jelas beliau.

 Pengerusi Pakatan Harapan itu berkata, kerugian itu dicatatkan berdasarkan nilai rizab Bank Negara yang menyusut sebanyak AS$39.6 bilion pada tahun 2015 berbanding 2013.

 Pada tahun 2013, rizab Bank Negara dicatatkan sebanyak AS$134.97 bilion dan ia menurun kepada AS$95.3 bilion pada 2015 yang bermakna berlaku penyusutan sebanyak AS$39.6 bilion atau kira-kira RM160 bilion.

 Jika kerugian sebanyak RM31 bilion yang berlaku 30 tahun membuatkan Najib terkejar-kejar mewujudkan RCI untuk menyiasatnya, bagaimana pula dengan kehilangan yang jauh lebih besar iaitu RM160 bilion di era kepimpinannya sendiri?

Adakah berbeza kedua-duanya?
 Sediakah Najib menubuhkan RCI juga atau dengan penuh bermaruah sebagai pahlawan Bugis, beliau sanggup memikul beban pertanggungjawabannya?
(ShahbudinHusin 10/12/2017)

0

0

votes
Article Rating
Kongsikan artikel ini


YANG DISASARKAN ISTERINYA ATAU APANDI? APAKAH PEGUAM NEGARA SANGGUP
MENDAKWA ISTERINYA SENDIRI?

Entah kenapa, secara tiba-tiba saja ada perwakilan UMNO daripada Pulau Pinang meminta agar portal berita The Malaysian Insight segera disiasat kerana didakwa giat menghina pemimpin negara, terutama Perdana Menteri, Najib Razak.
Lebih sensasi, perwakilan terbabit mendakwa berdasarkan cariannya di Suruhanjaya Syarikat Malaysia atau SSM, portal berita berkenaan adalah dimiliki oleh isteri Peguam Negara, Apandi Ali iaitu Faridah Begum.
Dalam masa yang sama, Ketua Pengarang The Malaysian Insight, Jahabar Saddiq adalah adik kepada Faridah.
“Kami mahu pihak berwajib siasat siapa Faridah Begum ini.
“Jangan biarkan portal itu terus-menerus menyerang Perdana Menteri kita, cari sampai ke lubang cacing,” kata Mohd Nashrol Hisham Abdullah, perwakilan UMNO Pulau Pinang tersebut.
Apa, bagaimana dan bila The Malaysian Insight sebenarnya telah menghina pemimpin-pemimpin negara dan Najib?
Adakah mengkritik dan menegur, di era yang kononnya penuh keterbukaan dan didakwa lebih baik berbanding  kepimpinan pemimpin terdahulu, juga merupakan suatu penghinaan?
Ataukah serangan kepada Faridah Begum itu hanya suatu bentuk “pukul anak sindir menantu” dan tekanan yang sebenarnya ditujukan kepada Apandi sendiri yang pernah mengarahkan siasatan dibuka semula terhadap 1MDB serta beliau juga mewujudkan pasukan petugas khas memantau siasatan polis terhadap Ketua Pesuruhjaya SPRM, Dzulkifli Ahmad yang didakwa mempunyai hubungan terlarang dengan isteri orang?
Adakah ini bermakna Apandi mula tidak disenangi dalam menjalankan tugasnya?
Jika begitu, siapakah yang mencaturkan agar perwakilan UMNO Pulau Pinang itu untuk membuat serangan kepada isteri Apandi?
Berhubung apa yang dibangkitkan oleh perwakilan itu berkenaan The Malaysian Insight, Menteri Komunikasi dan Multimedia, Salleh Said Keruak dengan pantas memberi reaksi bahawa siasatan akan segera dijalankan.
“Laporan berkenaan The Malaysian Insight telah diterima dan Suruhanjaya Komunikasi dan Multimedia Malaysia atau SKMM akan menjalankan siasatan.
“Kita akan buat siasatan dan jika didapati melanggar akta yang ada, kita akan beri laporan kepada pihak yang berkenaan agar tindakan seterusnya dapat diambil,” kata Salleh lagi.
Dengan perkembangan ini, apakah jika SKMM mendapati ada kesalahan atau akta tertentu yang telah dilanggar oleh The Malaysian Insight dan Faridah Begum, maka akhirnya Apandi selaku Peguam Negara akan membiarkan pendakwaan dilakukan terhadap isterinya sendiri?
Wahhh…ini sudah jadi rekod dunia, suami mendakwa isteri sendiri!!
Atau akhirnya Apandi yang terpaksa berundur dan meletakkan jawatannya?
Dan itukah matlamat yang sebenar-sebenarnya memang disasarkan?
(ShahbudinHusin 10/12/2017)

0

0

votes
Article Rating
Kongsikan artikel ini


PENYOKONG ZAHID HAMIDI MASIH GUNDAH GULANA, TAK PUAS HATI

Walaupun Perhimpunan Agung UMNO baru-baru ini telah memutuskan jawatan Presiden dan Timbalan Presiden tidak dipertandingkan dalam pemilihan parti tahun depan, tetapi masih kedengaran penyokong Zahid Hamidi yang tidak gembira dengan perkembangan itu.
Berbual-bual dengan mereka yang dekat dengan Timbalan Perdana Menteri itu dan individu yang dikenali sebagai penyokong setianya, hakikat itu bukanlah terlalu rahsia sebenarnya.
Sesetengahnya, malah meluahkan perasaan gundah gulana dan tidak berapa selesa itu secara terbuka dengan hujah-hujah yang dirasakan ada juga logiknya.
Terdapat dua isu yang mereka bangkitkan di sebalik keputusan menetapkan tiada pertandingan bagi jawatan Presiden dan Timbalan Presiden yang dipersetujui oleh Perhimpunan Agung UMNO, baru-baru ini.
Pertama, mereka tetap meragaui keupayaan Najib Razak mampu mencapai kejayaan cemerlang dalam PRU 14 akan datang berikutan isu 1MDB, derma RM2,600 juta, kenaikan harga barang dan kos sara hidup rakyat masih lagi berada berlarutan dan seolah-olah sedang menguasai pemikiran majoriti pengundi.
Kata mereka, walaupun Najib mendapat sokongan yang padu daripada UMNO, tetapi hakikatnya di kalangan pengundi atau rakyat biasa, masih sukar untuk mencari tiga atau empat daripada sepuluh mereka yang ditemui itu sedia untuk menyokong UMNO dan BN.
Majoritinya masih lagi bersungut dan tidak puas hati tentang pelbagai kekecamukan dan kemelut dalam negara sejak Najib memimpin negara ini.
Bagi penyokong Zahid Hamidi tadi, selagi Najib yang menjadi Perdana Menteri dan seteru utamanya pula ialah Tun Mahathir Mohamad yang dianggap mempunyai pasakan nostalgia amat kukuh di hati rakyat pelbagai kaum, kesukaran dan kemungkinan kalah tetap tidak boleh dielakkan.
Lantaran itu, kata mereka, jika Zahid Hamidi yang tiada banyak isu besar dan  tiada skandal 1MDB yang memimpin UMNO dan BN dalam PRU 14 akan datang, peluang meraih kemenangan itu lebih selesa untuk diraih dan dihidangkan.
Namun, kata mereka, harapan melihat Najib mengundurkan diri sebelum PRU 14 sudah pun tertutup dengan keputusan Perhimpunan Agung itu dan Zahid Hamidi kini terpaksa bersedia untuk menerima kekalahan dan tumbangnya UMNO serta BN secara berjemaah hanya disebabkan beban yang sebenarnya  berpunca daripada seorang individu sahaja iaitu Najib.
Isu kedua yang menjadi kebimbangan penyokong Zahid ialah sekiranya UMNO dan BN hanya menang tipis dan lebih buruk dalam PRU 14 akan datang berbanding PRU 13 lalu.
Kata mereka, oleh kerana Perhimpunan Agung telah memutuskan untuk terus mengekalkan Najib sebagai Presiden UMNO, bermakna jika keputusan yang buruk sekalipun dicapai dalam PRU 14 nanti, tiada peluang sama-sekali untuk Zahid Hamidi melonjakkan dirinya lebih daripada jawatan Timbalan Presiden yang sudah diperuntukkan kepadanya.
Apakah jika PRU 14 menghasilkan keputusan yang lebih buruk dan tinggal nyawa-nyawa ikan buat UMNO dan BN, kita masih sanggup berperdana-menterikan Najib lagi? soal penyokong Zahid Hamidi tadi.
Dalam pada itu, jika kita renung kembali ucapan penggulungan Perhimpunan Agung UMNO baru-baru ini, hanya Najib yang terlihat begitu gembira dan puas hati dengan lulusnya usul tiada pertandingan bagi dua jawatan tertinggi itu, manakala Zahid Hamidi tidak banyak mengulas mengenainya.
Apakah dalam hati Zahid Hamidi juga terpercik perasaan tidak puas hati itu?
 (ShahbudinHusin 12/12/2017)

0

0

votes
Article Rating
Kongsikan artikel ini


SAMANLAH DI DUNIA DULU?

Lawak pula rasanya bila membaca kenyataan Setiausaha Agung UMNO, Tengku Adnan Tengku Mansor yang menyatakan pihaknya akan mendakwa wartawan yang didakwanya suka memutar-belitkan sesuatu berita di akhirat nanti.

 Nampaknya pemimpin UMNO ini tetap dengan lagak sombong dan angkuhnya seolah-olah di akhirat juga mereka ada kuasa seperti di dunia ini.

 Di dunia mereka boleh bebas mendakwa orang, di akhirat juga mahu berbuat perkara yang sama.

 Sedarkah Ku Nan bahawa di akhirat nanti semua manusia akan menjadi pesalah yang akan diadlili dengan seadil-adilnya oleh Tuhan dan tidak ada sesiapa boleh menjadi pendakwa?

 Lebih daripada itu, tahukah Ku Nan bahawa di akhirat orang yang mula-mula akan didakwa dan diadili serta ditanya Tuhan mengenai apa yang dilakukan di dunia ialah mereka yang bergelar pemimpin?

 Pemimpin akan ditanya dari segi keadilan mereka, bagaimana menggunakan kuasa yang ada, sentiasa bertindak adil atau sebaliknya, makan rasuah atau tidak, cakap lurus atau berbelit-belit, kekayaan yang dimiliki datang daripada mana, isteri serta keluarga tumpang bermewah dengan harta negara atau tidak dan macam-macam lagi?

 Maka itu, ada baiknya Ku Nan memikirkan bagaimana untuk dirinya sendiri berhadapan dengan Tuhan nanti dan adakah beliau sudah benar-benar menjadi pemimpin dalam ertikata sebenar sebagaimana yang dikehendaki oleh agama kita?

 Tidak guna Ku Nan mengugut untuk mendakwa wartawan di akhirat kerana jika benar mereka melakukan kesalahan, kenapa tidak dakwa saja mereka di dunia ini?

 Mengapa perlu tunggu di akhirat?
Apa yang wartawan telah putarbelit mengenai kenyataan seorang menteri, Hamzah Zainuddin yang mengaitkan kenaikan harga barang dengan ketetapan Tuhan serta dikatakan sudah berlaku sejak zaman Nabi Muhammad SAW lagi yang diucapkannya di PAU 2017 baru-baru ini?
Wartawan yang memutar-belit perkara tersebut atau menteri itu sendiri yang tidak cermat dan sesuka hati berselindung di sebalik agama dan Tuhan atas kegagalannya menjalankan kerja dengan baik?

 Kalau di dunia pun tidak pasti mampu menegakkan keadilan dan kebenaran, bagaimana untuk melakukannya di akhirat sana?
(ShahbudinHusin 11/12/2017)

0

0

votes
Article Rating
Kongsikan artikel ini


ANTARA MUSANG KING, JAM TANGAN TISSOT DAN SAYUR KANGKUNG

Di sebalik terkait dengan skandal 1MDB dan menjadi pemimpin yang mencatat sejarah dunia sejak zaman Nabi Adam kerana mampu meraih derma beribu-ribu juta ringgit yang disalurkan terus kepada akaun bank peribadinya serta menghadapi cabaran sengit daripada Pakatan Harapan yang dipimpin oleh Tun Mahathir Mohamad, Najib Razak tetap bercita-cita untuk mencipta kejayaan gemilang dalam pilihanraya akan datang.
Sesuai dengan tarafnya yang bergelar bilionaire itu, budaya “cash is king”  untuk mengukuhkan kedudukan dan mencapai kemenangan bukan lagi perkara asing di era Najib ini.
Tanyalah Shahrir Samad, Ahmad Maslan, Nazri Aziz dan lain-lain pemimpin atau Ketua-Ketua UMNO Bahagian seluruh negara, tentu mereka tidak menafikan hakikat tersebut.
Dalam Perhimpunan Agung UMNO baru-baru ini, sejarah juga dicatat di mana semua perwakilan telah dihadiahkan oleh Najib dengan sebatang anak pokok durian musang king sebagai tanda kenang-kenangan.
Dengan jumlah perwakilan mencecah kira-kira 3,000 orang dan jika sepokok anak durian musang king berharga RM60, jumlah yang diperlukan untuk membiayainya mungkin boleh membina empat atau lima buah rumah PPRT untuk keluarga-keluarga miskin yang memerlukan.
Jika semua tanaman itu menjadi pula, dalam tempoh empat atau lima tahun akan datang,  meriahlah 13 rumah di setiap bahagian UMNO seluruh negara dengan buah durian itu.
Dalam waktu yang sama, di perhimpunan kali ini juga tersebar  perkhabaran bahawa selain anak pokok musang king, perwakilan juga dihadiahkan dengan seutas jam tangan jenama Tissot yang diletakkan gambar Najib di permukaannya.
Di media-media sosial terpapar dengan meluas gambar-gambar jam berkenaan.
Kalau seutas jam tangan itu berharga RM500 misalnya, bayangkanlah berapa banyak baju dan beg sekolah boleh dibeli dengannya untuk keperluan anak-anak keluarga susah dan daif di seluruh negara.
Seorang Ketua Pemuda UMNO Bahagian mengesahkan beliau memang ada menerima jam tangan tersebut.
Dengan itu, inilah buat pertama kalinya perwakilan UMNO dihadiahkan buah tangan yang boleh dikira mewah dalam Perhimpunan Agung UMNO.
Pemberian seperti itu tidak pernah berlaku sebelum ini kerana Perhimpunan Agung UMNO adalah sebahagian keperluan untuk mengisi perjuangan bangsa, bukannya seperti parti hari jadi atau kenduri kahwin yang semua hadirin harus diberikan “door gift” dan  “bunga telur”.
Tetapi, semuanya sudah berubah sejak UMNO dipimpin oleh Najib yang bertaraf bilionaire sekarang ini.
Namun demikian, sesuai dengan keinginan Najib yang begitu dahagakan kemenangan, dapatkah UMNO mencapai kejayaan cemerlang dalam pilihanraya akan datang hanya dengan memberikan hadiah serta buah tangan kepada perwakilan seramai 13 orang di setiap bahagian?
Apakah oleh kerana Najib memberi begitu banyak hadiah dan buah tangan, beliau hanya mengharapkan 13 orang saja di setiap bahagian untuk memenangi pilihanraya akan datang?
Bagaimana dengan Ketua-ketua cawangan, ketua-ketua sayap peringkat cawangan,  ketua-ketua peti undi dan ahli-ahli UMNO yang lain?
Apa buah tangan dan hadiah untuk mereka dalam memastikan kemenangan parti benar-benar dapat dicapai dan tidak terlepas ke tangan Tun Mahathir dan Pakatan Harapan?
Begitu juga dengan rakyat dan pengundi yang akan membuat pilihan nanti?
Cukupkah sekadar mereka menjadi penonton saja kepada semua hadiah, pemberian dan buah tangan itu, sedangkan untuk membeli sayur kangkung yang dibanggakan Najib telah turun harga dan rakyat harus berterima kasih dengannya, mereka perlu membeli sendiri biji benihnya jika ingin menanam di kawasan rumah mereka?
(ShahbudinHusin 13/12/2017)

0

0

votes
Article Rating
Kongsikan artikel ini


KU NAN MAHU JAWAB DI DUNIA ATAU AKHIRAT?

Dilaporkan sejak Tengku Adnan Tengku Mansor menjadi Menteri Wilayah Persekutuan, sebanyak 45 bidang tanah di Kuala Lumpur telah dijual tanpa melalui tender terbuka.
Kepada siapakah tanah-tanah tersebut telah dijual dan kenapa dilakukan tanpa tender terbuka?
Sediakah Ku Nan menyenaraikan nama-nama syarikat yang membeli 45 bidang tanah itu?
Adakah tauke kain termasuk dalam senarai tersebut dan jika ada, berapa banyakkah tauke kain tersebut dapat membeli tanah di Kuala Lumpur ini?
Bila Ku Nan mahu menjelaskan perkara ini – di dunia atau di akhirat nanti?
(ShahbudinHusin 12/12/2017)

0

0

votes
Article Rating
Kongsikan artikel ini


AHLI MAJLIS MARA, ISMAIL SABRI SEPATUTNYA LETAK JAWATAN, KECUALI….

Walaupun Annuar Musa mengatakan beliau telah memaafkan pihak yang menuduhnya terlibat dalam rasuah berkaitan penajaan anak syarikat MARA kepada pasukan bolasepak Kelantan sehingga beliau disiasat SPRM, hakikatnya yang memulakan episod itu adalah rakan-rakan Ahli Parlimen Ketereh itu sendiri.
Ketika Annuar sedang melakukan lawatan rasmi ke New Zealand atas kapasitinya sebagai Pengerusi MARA, Majlis MARA tiba-tiba bermesyuarat secara tergempar tanpa kehadiran beliau dan mengambil keputusan menggantung jawatannya.
Mesyuarat tergempar itu dilaporkan dipengerusikan oleh Dr. Yusof Yacob dan Prof Dr. Abu Azam Md Yassin. Majlis MARA seterusnya melantik Dr. Yusof untuk memangku jawatan Pengerusi MARA.
Selain menggantung jawatannya selaku Pengerusi MAR, Annuar juga kemudian dihadapkan kepada Jawatankuasa Audit Dalaman untuk beliau menjawab segala pertuduhan yang dikaitkan dengannya.
Soalnya, apakah Majlis MARA begitu berani mengadakan mesyuarat tergempar ketika Annuar berada di luar negara jika tidak mendapat restu daripada Menteri Kemajuan Luar Bandar dan Wilayah, Ismail Sabri Yaakob?
Kenapa Annuar diperlakukan sedemikian rupa?
Tidakkah mereka sedar Annuar adalah Ketua Penerangan UMNO, suatu jawatan yang memberi gambaran beliau adalah orang kepercayaan Najib Razak?
Namun, Annuar kini telah pun dibersihkan namanya oleh SPRM kerana agensi itu mengesahkan tidak akan mendakwa beliau berikutan kekurangan bukti untuk berbuat demikian, meskipun siasatan telah mengambil masa hampir setahun.
Annuar juga digantung jawatannya sehingga kontraknya berakhir dan kini jawatan Pengerusi MARA diambil alih oleh Dr. Awang Adek Hussin.
Maka, apa jadi kepada Majlis MARA yang menggantung Annuar sebelum ini serta kepada Ismail Sabri yang dilihat merestuinya tindakan penggantungan itu?
Di mana air muka mereka sekarang?
Apa pula hasil siasatan Jawatankuasa Audit Dalaman MARA terhadap Annuar?
Jika mereka masih ada air muka dan harga diri, Majlis MARA yang terlibat dalam menggantung Annuar dulu, termasuk jika Ismail Sabri turut terlibat memberi restu, semua mereka seharusnya meletakkan jawatan atas tindakan terburu-buru dan tidak matang itu.
Ternyata tindakan mereka adalah salah apabila SPRM akhirnya mendapati tiada kes untuk mendakwa Annuar.
Kecuali, jika mereka mahu terus bertahan dengan keputusan itu, pilihannya ialah mereka mesti segera mendedahkan hasil siasatan Audit Dalaman MARA terhadap Annuar untuk membuktikan dapatannya benar-benar berbeza dengan keputusan SPRM yang menyatakan tidak cukup bukti untuk mengaitkan Ketua Penerangan UMNO itu dengan rasuah.
(ShahbudinHusin 13/12/2017)

0

0

votes
Article Rating
Kongsikan artikel ini


INI JAWAPAN UNTUK PAS

Kata seorang pemimpin Pas yang malas nak disebutkan namanya, negara akan terjerumus kepada kerosakan lebih teruk sekiranya Tun Mahathir Mohamad kembali menjadi Perdana Menteri.
Tentu kita hairan mengapa Pas turut sama takut jika Tun Mahathir kembali semula berkuasa.
Ehhh…ingatkan UMNO dan BN saja yang takut dengan kembalinya semula Tun Mahathir menggenggam kuasa, rupa-rupanya Pas pun nadanya sudah sama.
Apakah Pas dan UMNO kini sudah sehati sejiwa?
Apa yang mereka takutkan?
Kenapa dengan Najib Razak yang jauh lebih buruk kepimpinannya, Pas  tidak takut?
Apa pun, mari kita baca jawapan daripada Ahli Parlimen Sepang, Hanipa Maidin mengenai ketakutan Pas itu untuk sama-sama kita renung dan hadamkan.
(ShahbudinHusin 14/12/2017)
Mu kata, aku kata
Mu kata jika Tun PM, negara rosak
Aku kata la ni pun dah sedia rosak
Ekonomi haprak, rakyat sesak
Mu kata jika Tun PM, reformasi terkubur
Aku kata , hujahmu yang berterabur
Jika puak mu yang jadi PM, lagi lebur
Ibarat nasi akan jadi bubur
Mu kata Tun M yang hancurkan negara
Aku kata, ya lah dulu bila salah ,takda yg bicara
Semua kaki ampu di sini sana
Sebab tu Tun rasa dia mcm maharaja
Kini dah lain suasana
Ramai dlm PH yang akan tegur jika tak kena
Agar insyaAllah Tun tak alpa dan lena
Mu tak terima Tun tapi boleh rapat dgn yg terpalit skandal kewangan negara
Jenuh puak mu cari dalil utk sokong kerosakan -dgn hujah agama
Mu sedar ke negara ni dah mcm nak dilelong pada “negara China”
Dari China , MO1 buru pula polis dunia
Amerika pun terkejut MO1 nak bantu ekonomi dia
Tapi, itu semuanya tipu daya je.
Hakikatnya, nak dpt syafaat drp Trump tapi tak terlaksana
Walaupun Amerika tukar Presiden dan Peguam Negara
Saman DoJ buru sikleptokrat tetap bergema
Macam mana MO1 dan sekutunya x naik bulu roma!
Hanipa Maidin
Ahli Parlimen Sepang

0

0

votes
Article Rating
Kongsikan artikel ini


JAMAL YANG PERLU LEBIH DULU KEMBALI KE DARJAH SATU….

Bakal Menteri Besar Selangor tajaan UMNO dan BN, Jamal Md Yunos menyelar tindakan Tun Mahathir memulangkan semula pingat yang pernah diterimanya kepada Sultan Selangor.
Beliau menyifatkan apa yang dilakukan oleh bekas Perdana Menteri selama 22 tahun ini memperlihatkan sikap protes dan tidak boleh menerima teguran daripada pihak Istana.
Sehubungan itu, Jamal menyarankan agar Tun Mahathir kembali ke sekolah rendah untuk memahami apa itu Rukun Negara.
“Masuk balik sekolah darjah 1, belajar Rukun Negara. Begitu juga dengan Zaid Ibrahim, balik darjah 1, belajar erti Rukun Negara,  patuh dan taat kepada Rukun Negara, barulah sepatutnya menjadi seorang pemimpin,” kata beliau.
Tetapi, tahukah Jamal apa itu Rukun Negara?
Rukun Negara adalah ideologi kebangsaan yang mempunyai lima teras iaitu Kepercayaan kepada Tuhan, Kesetiaan kepada Raja dan Negara, Keluhuran Perlembagaan, Kedaulatan Undang-Undang dan akhir sekali, Kesopanan dan Kesusilaan.
Jika Tun Mahathir dianggapnya tidak memahami Rukun Negara dan perlu kembali ke darjah 1 hanya semata-mata kerana memulangkan pingat kepada Sultan Selangor, apakah Jamal sendiri faham dan menghayati apa itu Rukun Negara?
Sudah berapa kali beliau didapati melanggar undang-undang, ditahan polis dan dilokap,  tetapi kenapa masih juga terus melakukannya?
Bukankah salah satu daripada teras Rukun Negara iaitu Kedaulatan Undang-Undang itu bermakna seseorang hendaklah sentiasa mendaulatkan undang-undang?
Adakah Jamal mendaulatkan undang-undang dalam tindakan, perangai dan kelakuannya setiap hari?
Begitu juga dengan tindakan Jamal yang pernah hanya bertuala mandi pergi ke pejabat SUK Selangor, apakah itu suatu tindakan yang sopan dan penuh susila?
Di mana tindakan dan perangai yang ditunjukkan Jamal itu memenuhi satu lagi teras Rukun Negara iaitu Kesopanan dan Kesusilaan?
Maka, siapa yang seharusnya lebih dulu kembali ke darjah 1?
(ShahbudinHusin 14/12/2017)

0

0

votes
Article Rating
Kongsikan artikel ini


SELEPAS ANNUAR MUSA TIDAK DIDAKWA DALAM KES MARA, APA JADI PULA KEPADA
FELCRA DAN FELDA?

Selepas setahun disiasat SPRM dan Annuar Musa sendiri digantung jawatannya sebagai Pengerusi MARA dalam tempoh tersebut, beliau akhirnya dibebaskan dengan alasan agensi pencegah rasuah tidak cukup bukti untuk mendakwanya.
Keputusan SPRM yang diumumkan beberapa hari selepas berakhirnya PAU2017 segera menimbulkan banyak persoalan di kalangan orangramai.
Ada yang bertanya, kenapa hanya setelah hampir setahun baru perkara itu diumumkan?
Apakah ia ada kaitan dengan tindakan Annuar yang dalam tempoh yang sama sentiasa gigih dan ketagih memuji Najib Razak dan membelasah Tun Mahathir Mohamad atas kapasitinya sebagai Ketua Penerangan UMNO?
Adakah juga ia berkaitan dengan pujian Najib dalam ucapan penggulungan PAU2017 lalu yang menyifatkan Annuar sebagai pemimpin yang kuat bekerja untuk memenangkan parti dalam PRU 14 akan datang?
Jika demikian, apakah pendedahan mengenai tajaan anak syarikat MARA kepada pasukan bolasepak Kelantan yang dimulakan oleh Tunku Mahkota Johor dan kemudian diambil tindakan oleh Majlis MARA dengan menggantung jawatan Annuar, tiada nilai dan hanya perbuatan sia-sia?
Apakah kes Annuar boleh dibuka semula dan dicukupkan buktinya jika Pakatan Harapan nanti berjaya mengambil alih Putrajaya?
Selain Annuar yang merupakan Ketua UMNO Bahagian Ketereh, Kelantan, dua lagi pemimpin UMNO, Bung Mokhtar Radin dan Isa Samad turut sedang disiasat oleh SPRM dan keputusannya sedang dinanti-nantikannoleh masyarakat umum.
Bung Mokhtar yang merupakan Ketua UMNO Bahagian Kinabatangan dan Pengerusi Felcra disiasat berhubung penggunaan dana agensi itu untuk membeli saham amanah yang dikaitkan dengan isteri mudanya, Zizie Ezzette didakwa mendapat manfaat daripada pembelian itu.
Atas perkara itu, Bung Mokhtar telah disiasat selama 12 jam di pejabat SPRM pada Ogos 2016. Namun, setelah lebih setahun berlalu, masih tiada khabar berita mengenainya.
Isa Samad, Ketua UMNO Bahagian Teluk Kemang pula disiasat berhubung pembelian hotel oleh Felda di London dan Sarawak ketika beliau menjadi Pengerusi Felda.
Beliau pernah ditahan reman selama lima hari pada 0gos 2017, tetapi siasatan terhadap kes itu difahamkan memerlukan lebih banyak masa kerana bukti-buktinya banyak berada di luar negara.
Tetapi, beberapa hari selepas dibebaskan daripada tahanan reman, Isa kemudiannya difahamkan menerima surat rasmi berhubung perlantikannya sebagai Pengerusi SPAD.
Rentetan bebasnya Annuar daripada kes yang sedang dihadapinya, persoalan ramai kini ialah apakah pula nasib Bung Mokhtar dan Isa Samad?
Apakah mereka juga bakal dibebaskan atau akan menerima nasib yang berbeza daripada Annuar?
(ShahbudinHusin 15/12/2017).

0

0

votes
Article Rating
Kongsikan artikel ini


INI SEMUA HIMPUNAN POLITIK!!!

Dilaporkan melalui pelbagai media bahawa satu himpunan besar-besaran melibatkan UMNO,  Pas dan NGO tertentu akan diadakan di Masjid Putra,  Putrajaya pada 22 Disember depan sebagai membantah tindakan Amerika mengiktiraf Baitulmaqdis sebagai ibu negara Israel.

 Mengumumkan perkara tersebut, Timbalan Perdana Menteri, Ahmad Zahid Hamidi berkata, Presiden UMNO Najib Razak, Presiden Pas, Hadi Awang dan seorang wakil NGO akan berucap dalam perhimpunan itu.

 Sehubungan itu, Zahid Hamidi menyeru segenap lapisan masyarakat tanpa mengira agama dan kaum agar turut hadir menyatakan sokongan mereka.

 Ehem, ehem, ehem…ini himpunan membantah Amerika dan Israel atau himpunan politik untuk kepentingan UMNO dan BN menjelang PRU 14?

 Sejujurnya, dari segi UMNO dan kerajaan, tindakan menghantar memorandum melalui Pemuda UMNO ke Kedutaan Amerika minggu lalu dan kemudian Najib sendiri hadir dalam Sidang Luar Biasa OIC di Turki, adalah langkah permulaan yang dianggap memadai dalam usaha membantah sikap biadap Amerika dalam isu Baitulmaqdis ini.

 Susulan daripada dua tindakan, ia bukanlah dengan berdemo dan menjerit bersama dengan Pas dalam perkara itu. Ia tidak mendatangkan banyak kesan kepada Amerika.

 Lagi pula, kerja berdemo ini adalah untuk mereka yang tidak ada kuasa. Orang yang ada kuasa seperti Najib seharusnya bertindak berdasarkan kuasa yang ada padanya sebagai langkah seterusnya.

 Sepertimana yang disebut dalam blog ini beberapa hari lalu, jika benar Najib begitu marah dan mengecam  Amerika serta ingin menunjukkan tindak balasnya kepada Donald Trump, langkah paling wajar yang perlu diambilnya ialah dengan segera membatalkan pembelian pesawat Boeing dan menarik balik bantuan berpuluh bilion ringgit untuk mengukuhkan ekonomi Amerika yang diumumkannya tidak lama sebelum ini.

 Apa gunanya Najib menjerit dan berpeluh-peluh di tengah panas mengecam Amerika bersama Hadi Awang, tetapi kerajaan pimpinannya masih membeli Boeing dengan jumlah yang besar dan menawarkan pula bantuan mengukuhkan ekonomi Amerika,  macamlah negara kita sudah begitu kaya dan mempunyai dana berlebihan setiap tahun.

 Kemudian, jika Najib masih lagi menggunapakai perkhidmatan Apco sebagai perunding medianya, beliau juga seharusnya memecat mereka dengan segera kerana syarikat itu jelas dikaitkan dengan Yahudi dan Israel.

 Tiada gunanya juga Najib menunjukkan rasa marah kepada Amerika dan mengecam Israel, tetapi dalam masa yang sama beliau begitu seronok menghulurkan bantuan untuk mengukuhkan ekonomi mereka dan meletakkan “tangan-tangan Amerika” terus berada di sekelilingnya sendiri.

 Kiranya semua tindakan itu tidak mampu dilakukan Najib, adalah amat tidak bermakna jika beliau terus mengecam Amerika dan Israel, malah himpunan di Masjid Putra, Putrajaya itu nanti tidak lebih sebagai himpunan retorik politik untuk kepentingan mengekalkan kuasa di sebalik imej kleptokrasi yang terpahat kukuh dalam kerajaan yang sedang dipimpinnya.

 Himpunan yang bakal diadakan itu hanyalah untuk dipamerkan sebagai  suatu medan untuk menunjukkan kononnya wujud kesepakatan UMNO dan Pas untuk saling berganding bahu dalam isu-isu tertentu, sedangkan nawaitu sebenarnya ialah agar kerajaan yang ada terus diberikan sokongan oleh rakyat sebagaimana Pas sendiri sedia menunjukkan sokongannya.

 Isu Baitulmaqdis, Amerika dan Israel hanyalah alat semata-mata.

 Nampaknya, setelah sebelum ini UMNO memainkan isu bangsa dan Pas dengan nyanyian agamanya, kini kedua-dua parti itu bergabung tenaga menjadikan isu Baitulmaqdis pula sebagai senjata untuk menang pilihanraya dan mengekalkan kuasa.

 Terdesak sangatkah Najib nak menang pilihanraya?
(ShahbudinHusin 15/12/2017)

0

0

votes
Article Rating
Kongsikan artikel ini


BATAL KEKAL ATAU BATAL SEMENTARA?

 Tidak tahan dengan kecaman pelbagai pihak di media sosial, termasuk daripada kalangan mereka yang pro UMNO, kerajaan akhirnya membatalkan perlaksanaan Sistem Pemantauan Pengendalian Pakej Umrah Malaysia atau IMAMS, hanya sehari selepas ia dikuatkuasakan.

 Ketua Setiausaha Kementerian Pelancongan dan Kebudayaan, Rashidi Hasbullah berkata, pembatalan itu selepas mengambil kira aduan orangramai dan pihak yang berkaitan dengan pengendalian umrah.

 Nampaknya kerajaan BN sekarang ini begitu cekap dan prihatin kepada rakyat sehingga bukan saja pantas dalam membatalkan sesuatu yang tidak disukai rakyat, malah pada hari Sabtu iaitu cuti hujung minggu pun Ketua Setiausaha masih bekerja dan sanggup membuat pengumuman yang penting ini.

 Hanya di era Najib Razak semua ini didapati berlaku.
Meskipun demikian, keputusan cekap dan cepat Kementerian Pelancongan dan Kebudayaan itu tetap menimbulkan keraguan kepada orangramai di mana ramai yang bimbang pembatalan itu hanya bersifat sementara saja.

 Dua kemungkinan yang dirasakan ialah pertama, sistem IMAMS ini akan diserahkan kepada GLC seperti Tabung Haji misalnya untuk mengelakkan isu syarikat bukan Islam terbabit dalam urusan umrah daripada terus berbangkit, tetapi kemudian pengendaliannya tetap diserahkan kepada syarikat yang sama untuk menguruskannya.

 Oleh kerana pihak kementerian telah memperkenalkan LKU atau Lesen Khas Umrah yang merangkumi 65 syarikat pengendali umrah berdaftar dengannya, melencongkan cara perlaksanaannya kepada kaedah lain adalah tidak mustahil, lebih-lebih lagi kerana sistem IMAMS ini menjanjikan pulangan kewangan yang lumayan kepada syarikat yang diberikan kontraknya.

 Kedua, IMAMS mungkin hanya ditangguhkan buat sementara menunggu pilihanraya saja dan akan diteruskan semula sekiranya BN kembali menang PRU 14 akan datang.

 Cara ini adalah biasa dilakukan oleh BN sebelum ini, contohnya tol Lebuhraya Persekutuan ketika diumumkan oleh Samy Vellu dahulu ia mendapat tentangan daripada MB Selangor ketika itu, Muhammad Mohd Taib dan tidak dibenar dilaksanakan, tetapi selepas pilihanraya dan mandat diperolehi, ia akhirnya dengan senang-lenang dikuatkuasakan semula.

 Apakah sistem IMAMS ini juga bakal mengikut contoh yang sama?

 Jadi, bagaimanakah untuk rakyat mahu memastikan IMAMS tidak kembali sampai bila-bila?

 Mudah saja – pastikan UMNO dan BN kalah pilihanraya. Hanya dengan Pakatan Harapan menguasai Putrajaya, kesejahteraan dan kebajikan rakyat lebih terpelihara.
(ShahbudinHusin 16/12/2017)

0

0

votes
Article Rating
Kongsikan artikel ini


INI SYARIKAT KRONI SIAPA? BETULKAH SEMUA DALAM SYARIKAT MENGURUSKAN
UMRAH INI BERAGAMA ISLAM?

Berikutan rungutan serta kecaman pelbagai pihak mengenai perlaksanaan Sistem Pemantauan Pengendalian Pakej Umrah Malaysia atau IMAMS, Kementerian Kebudayaan dan Pelancongan yang memperkenalkan sistem tersebut tampil dengan kenyataan terbaru meminta syarikat tersebut memastikan kakitangan syarikat itu hanya terdiri daripada mereka yang beragama Islam.
Kata kementerian itu, ia adalah bagi melindungi kepentingan dan sensitiviti agama Islam dalam perlaksanaannya.
Selain itu, menurut kenyataan Kemeterian Kebudayaan dan Pelancongan lagi, lembaga pengarah syarikat IMAMS adalah daripada warganegara Malaysia yang beragama Islam, manakala pemegang sahamnya terdiri daripada warganegara Malaysia beragama Islam dan syarikat-syarikat tempatan.
Sebenarnya, dalam isu pengenalan IMAMS ini ada dua perkara yang menjadi rungutan dan kecaman orangramai.
Pertama, COO syarikat tersebut sebagaimana dalam tandatangan suratnya yang tersebar luas kepada syarikat-syarikat pengendali umrah, adalah didapati bukan beragama Islam.
Gambar-gambar beliau yang diambil daripada laman Facebooknya juga disebarkan untuk menyokong perkara itu.
Jika COOnya bukan Islam, kebiasaannya tentulah pemilik dan pemegang saham syarikat itu  juga dipegang secara majoriti atau sepenuhnya oleh bukan Islam. Ahli lembaga pengarah hanyalah lantikan semata-mata.
Apakah tiada syarikat orang Islam yang mampu mengendalikan urusan ibadah orang Islam sendiri?
Kenapa syarikat tersebut yang dipilih oleh Kementerian Kebudayaan dan Pelancongan?
Kroni siapa syarikat tersebut?
Meskipun kementerian menggesa syarikat tersebut memastikan kakitangannya mesti beragama Islam, tetapi bagaimana dengan pemilikan dan pemegang sahamnya?
Apa guna jika hanya kakitangan beragama Islam, tetapi pemilik dan pemegang sahamnya bukan Islam?
Di mana suara pemimpin Islam dalam kerajaan atau persatuan-persatuan pengguna berkaitan Islam dalam hal ini?
Isu kedua yang menjadi rungutan orangramai ialah caj yang dikenakan oleh syarikat tersebut iaitu sebanyak RM90.10 kepada setiap jemaah yang ingin menunaikan umrah.
Caj RM90.10 yang dikenakan itu adalah meliputi bayaran untuk sistem dan pengurusan sebanyak RM45, insurans RM40 dan GST RM5.10.
Hahahaha….tahniahlah kerajaan Malaysian kerana orang pergi umrah pun dah kena GST di era Najib ini!!
Pada tahun lalu, umat Islam Malaysia yang menunaikan umrah ialah seramai 240 ribu orang dan jika tahun depan jumlahnya meningkat kepada 300 ribu orang, bermakna syarikat itu berjaya mengutip lebih RM27 juta dalam setahun.
Ditolak insurans dan GST yang masuk ke kantung kerajaan yang sentias mendakwa prihatin kepada rakyat, bayangkan berapa syarikat tersebut berjaya mengaut keuntungannya?
Selain kroni siapa syarikat yang dipilih oleh Kementerian Kebudayaan dan Pelancongan itu, tidakkah pengenalan sistem ini hanya satu cara mudah untuk “pau” wang umat Islam yang mahu beribadah, meskipun mereka sebelumnya telah bersusah payah dan membanting tulang untuk mengumpulkannya demi untuk pergi ke Mekah?
(ShahbudinHusin 16/12/2017).

0

0

votes
Article Rating
Kongsikan artikel ini


WAYANG APA INI, NAJIB, MAS ERMIEYATI?

Demi untuk menunjukkan beliau pun kononnya sama prihatin kepada denyut nadi rakyat, Najib Razak yang sedang berada di luar negara turut tumpang semangkuk meluahkan rasa tidak setuju dengan perlaksanaan sistem IMAMS yang sudah pun dibatalkan hanya sehari selepas dikuatkuasakan.
Menulis melalui laman twitternya, Najib berkata, “Saya tidak bersetuju sistem IMAMS dikenakan untuk urusan visa Umrah. Pengumuman ianya dibatalkan adalah sangat tepat.”
Apa punya “kepala bapak” (pinjam ayat Najib juga) kita ada Perdana Menteri seperti ini?
Kenapa beliau tidak setuju hanya setelah ia dibatalkan kerana didapati mengundang kemarahan ramai?
Bukankah setiap sesuatu yang mahu dilaksanakan oleh mana-mana kementerian, ia terlebih dahulu akan dibentangkan kepada mesyuarat kabinet yang beliau sendiri sebagai Perdana Menteri mempengerusikannya?
Kenapa ketika dalam mesyuarat kabinet Najib tidak menyatakan pendirian tidak setujunya?
Mengapa hanya setelah rakyat tidak setuju, baru beliau juga tidak setuju?
Adakah beliau tidur setiap kali kali mesyuarat kabinet diadakan atau sistem IMAMS ini dilaksanakan hanya pandai-pandai Kementerian Pelancongan dan Kebudayaan tanpa membawanya kepada pengetahuan dan perbincangan dalam jemaah menteri?
Wayang apa yang Najib mahu lakon dan pentaskan dalam isu IMAMS ini sebenarnya?
Dalam pada itu, kenyataan media oleh Timbalan Menteri Pelancongan dan Kebudayaan, Mas Emieyati Samsudin berkait perkara yang sama turut mengundang eleman wayang dan lakonan juga, tidak ubah seperti apa yang dilakukan oleh Najib.
Katanya dalam nada sebak, beliau sebenarnya tidak mengetahui syarikat yang mengendalikan IMAMS mempunyai ahli lembaga pengarah yang bukan beragama Islam sehinggalah ketika majlis pengumuman perlaksanaan sistem itu diadakan.
Ini lagi satu…apa jenis “bangang” (pinjam ayat Najib sekali lagi) jadi timbalan menteri jika perkara asas seperti pemegang saham dan ahli lembaga pengarah sesebuah syarikat yang mendapat kontrak dengan kementeriannya pun tidak diketahuinya!
Bukankah mana-mana syarikat yang mengemukakan kertas cadangan sesuatu projek kepada kerajaan perlu sama mengepilkan profil syarikat yang memperincikan mengenai pemegang saham, ahli lembaga pengarah dan kedudukan kewangannya?
Lagi pula bukankah pihak kementerian juga perlu bermesyuarat dan berurusan banyak kali dengan syarikat yang menguruskan sistem IMAMS sebelum sesuatu projek dimuktamad dilaksanakan?
Dengan siapa kementerian bermesyuarat sebelum ini dan pernahkah kedudukan bukan Islam ditanyakan?
Oleh itu, di mana logiknya kata-kata beliau yang diiringi dengan tangisan airmata kononnya ada bukan Islam dalam syarikat pengendali IMAMS itu hanya diketahui selepas majlis pelancarannya saja?
Wayang dan lakonan apa ini, Mas Emiyanti?
Akhirnya, inikah rupa serta jenis kepimpinan dan kerajaan yang mahu kita kekalkan lagi dalam PRU 14 akan datang?
(ShahbudinHusin 17/12/2017)

0

0

votes
Article Rating
Kongsikan artikel ini


SELEPAS NAJIB DAN MAS ERMIEYATI DENGAN DRAMANYA, NAZRI PUN NAK MAIN
WAYANG JUGA KE?

Ingatkan hanya Perdana Menteri, Najib Razak serta Timbalan Menteri Pelancongan dan Kebudayaan, Mas Ermieyati Samsuddin saja yang cuba main wayang dan mementaskan drama lakonan masing-masing untuk menonjolkan diri dalam isu IMAMS yang jelas menimbulkan ketidakpuasan hati di kalangan rakyat.
Rupa-rupanya Menteri Pelancongan dan Kebudayaan, Nazri Aziz juga ada drama dan lakonannya yang tersendiri.
Bercakap dari Jerman, Nazri berkata, pembatalan sistem IMAMS adalah disebabkan salah faham di kalangan pegawai kementeriannya sendiri dan apa yang dilaksanakan sekarang bukanlah seperti apa yang dimahukannya.
Pembatalan IMAMS juga tambahnya, tiada kaitan dengan adanya individu bukan Islam dalam syarikat yang menguruskan sistem umrah tersebut.
Saya beritahu Parlimen semasa penggulungan bajet bahawa bayaran untuk sistem itu sepatutnya RM40, termasuk pemprosesan dan insuran, bukannya RM90.
Saya memutuskan untuk membatalkannya kerana tidak setuju dengan caj RM90 dan ia diumumkan sebagai wajib. Itu saja, ujar Nazri lagi.
Penjelasan Nazri bukan saja berbeza dengan kenyataan Mas Ermieyati yang menangis teresak-esak bahawa beliau tidak mengetahui adanya individu bukan Islam dalam syarikat yang menguruskan IMAMS sehinggalah  selepas majlis pelancarannya, bahkan juga sebenarnya tidak sama dengan jawapannya di Parlimen sendiri.
Video rakaman jawapan Nazri di Parlimen boleh ditonton di sini –
https://youtu.be/2AvbuxUITnc
Kenapa dalam rakaman video di Parlimen itu, Nazri hanya sebut angka RM90.10 dan bukannya RM40?
Di mana dalam rakaman itu ada dinyatakan Nazri tidak setuju dengan caj RM90.10 dan hanya mahukan bayaran RM40 sebagaimana yang dinyatakannya hari ini daripada Jerman?
Bolehkah bercakap di Parlimen berbeza dengan di Jerman?
Siapakah yang Nazri maksudkan mereka yang salah faham dengan kehendaknya di kementerian yang diterajuinya itu?
Sama seperti pertanyaan kepada Najib dan Mas Ermieyati sebelum ini, wayang dan lakonan apa ni, Nazri?
Orang salah faham terhadapnya atau Nazri sendiri yang tak faham?
Kerajaan jenis apakah dengan pemimpin-pemimpinnya berperangai sebegini rupa?
Kalau pun tidak jatuh haram hukumnya, rasanya sudah tiada pahala lagi untuk rakyat Malaysia mengekalkan kerajaan UMNO dan BN dalam PRU 14 akan datang ini.
(ShahbudinHusin 17/12/2017)

0

0

votes
Article Rating
Kongsikan artikel ini


SIAPA PENIPU LEBIH BESAR???

 Mengikut laporan media yang disiarkan pada 27 Mac 2017,  Timbalan Menteri Pelancongan dan Kebudayaan, Mas Ermieyati Samsudin memberitahu, rakyat Malaysia menanggung kerugian lebih RM10 juta disebabkan penipuan visa umrah sejak tahun 2012 yang lalu.

 Katanya, kerugian itu merangkumi 266 kes yang dilaporkan kepada kementeriannya.
“Tindakan berurus niaga dengan syarikat atau individu tidak berlesen yang menjadi ejen jualan tiket, terutamanya secara dalam talian merupakan tindakan yang sangat berisiko dan mendedahkan  orang ramai kepada penipuan.

 “Semua agensi pelancongan berlesen mestilah mengambil usaha secukupnya dalam memastikan status rakan niaga mereka sama ada berlesen atau tidak,” Mas Ermieyati kepada para wartawan selepas mempengerusikan mesyuarat Majlis Kawal Selia Umrah di Kuala Lumpur.

 Berdasarkan  kenyataan beliau itu, bermakna jumlah kerugian akibat penipuan visa umrah sebanyak RM10 juta antara 2012 hingga 2017 adalah bersamaan dengan RM2 juta setahun.

 Tetapi, melalui sistem IMAMS yang diperkenalkan oleh kementerian itu yang kini telah dibatalkan akibat bantahan orang ramai, syarikat pengendalinya  dijangka mampu mengutip “tol” daripada jemaah umrah sebanyak lebih RM26 juta setahun.

 Angka itu meliputi bayaran RM90.10 yang dikenakan kepada setiap jemaah umrah di mana pada tahun lalu, umat Islam yang menunaikan umrah adalah berjumlah 240 ribu orang dan angkanya diramalkan mencecah 290 ribu pada tahun depan.

 Dalam erti kata lain, untuk menyelamatkan penipuan visa umrah yang berjumlah RM2 juta setahun, IMAMS diwujudkan dengan memangsakan semua jemaah umrah sehingga syarikat pengendalinya senang-senang mampu mengumpul kutipan kira-kira RM26 juta setahun.
Daripada jumlah itu, ditolak GST sebanyak RM5.10 yang masuk ke kantung kerajaan dan RM40 untuk insurans (meskipun insurans berkelompok untuk umrah boleh didapati hanya antara harga RM15-RM20 seorang), bayangkan berapa banyak keuntungan yang mampu dijana oleh syarikat pengendali IMAMS secara mudah dan berselindung di sebalik keinginan mengelakkan umat Islam daripada penipuan untuk beribadah ke tanah suci Mekah.

 Maka, siapa penipu yang lebih besar sebenarnya?

 Jadinya, untuk apa kementerian Pelancongan dan Kebudayaan berkeras mahu menggantikan sistem lain menggantikan IMAMS jika akhirnya ia tetap berupa satu bentuk samunan di siang hari juga?
(ShahbudinHusin 17/12/2017).

0

0

votes
Article Rating
Kongsikan artikel ini


CEKAPNYA SPRM BUAT KESIMPULAN?

SPRM dilaporkan tidak melihat wujud unsur rasuah dalam perlaksanaan sistem IMAMS yang menjadi perbualan masyarakat ketika ini.
Sebaliknya, menurut Timbalan Ketua Pesuruhjaya SPRM, Azam Baki, masalah yang timbul adalah berkaitan pentadbiran kerajaa semata-mata dan ia telah pun dikira  selesai.
Cepat dan cekapnya SPRM membuat kesimpulan?
Benarkah segala-galanya sudah selesai?
Sudahkah SPRM menjalankan siasatan dan menelitinya secara mendalam, khususnya bagaimana syarikat terbabit dipilih untuk mengendalikan sistem IMAMS, siapa di belakangnya dan adakah sesiapa dalam syarikat itu mempunyai hubungan dengan menteri atau seseorang di Kementerian Pelancongan dan Kebudayaan?
Jika Zahid Hamidi mengatakan kabinet tidak dimaklumkan secara sepenuhnya mengenai sistem IMAMS dan tiba-tiba diumumkan perlaksanaannya, tidakkah wujud kemungkinan adanya unsur rasuah di situ?
Begitu juga dengan kenyataan Nazri Aziz bahawa sistem IMAMS yang dilaksanakan itu bukan sebagaimana yang beliau kehendaki, bukankah ia juga bermaksud ada kepentingan lain daripada kehendak menteri yang lebih dipatuhi oleh kakitangan kementerian itu?
Sudahkah disiasat siapa yang bercakap benar, siapa salah faham, siapa tidak faham dan siapa yang semata-mata cuba menutup kesalahan?
Kenapa semua unsur mencurigakan itu tidak dipastikan kebenarannya terlebih dahulu oleh SPRM sebelum menyatakan tiada unsur rasuah berkaitan IMAMS?
(ShahbudinHusin 18/12/2017)

0

0

votes
Article Rating
Kongsikan artikel ini


KABINET KERAJAAN ATAU KABINET KAYU? SETELAH NAZRI MENJAWAB DI PARLIMEN,
MENGAPA KABINET TIDAK BERTANYA LEBIH LANJUT KEPADANYA?

Timbalan Perdana Menteri, Ahmad Zahid Hamidi menghangatkan lagi kecelaruan kerajaan dalam perlaksanaan sistem IMAMS apabila menyatakan kabinet hanya dimaklumkan secara umum saja mengenainya dan tidak pernah menyatakan sistem itu akan dikendalikan oleh syarikat swasta.
Kata beliau, kabinet hanya dimaklumkan syarikat pengendali umrah akan didaftarkan dan pemantauan akan dilakukan bagi mengelak jemaah umrah menjadi mangsa penipuan.
Tetapi ianya tidak langsung menyebut mengenai perlantikan mana-mana syarikat untuk mengendalikan sistem pemantauan ini dan menggunakan sumber luar, ujar Zahid Hamidi.
Dengan kenyataan Zahid Hamidi ini, persoalan yang tentunya bermain-main dalam fikiran kita ialah apakah jenis kabinet yang ada sekarang ini?
Adakah ia kabinet yang mengurus kerajaan atau kabinet kayu usang untuk menyimpan pakaian-pakaian lama?
Benarkah kabinet hanya dimaklumkan mengenai IMAMS secara umum saja seperti yang dinyatakan oleh Zahid Hamidi itu?
Jika demikian, bagaimana Nazri boleh memberi penjelasan di Parlimen sebagaimana video rakamannya di sini
https://youtu.be/2AvbuxUITnc
 dan dengan nyata menyebut caj bayaran RM90.10 akan dikenakan?
Adakah Nazri sebagai menteri kanan hanya pandai-pandai sendiri saja memberi penjelasan di Parlimen dan tidak memaklumkan kepada kabinet terlebih dahulu?
Kiranya itu yang yang berlaku, tidakkah Nazri sebenarnya telah melakukan suatu kesalahan dengan melaksanakan sesuatu program yang melibatkan kepentingan ramai tanpa memberitahu kepada kabinet?
Meskipun demikian, kabinet khususnya Najib Razak dan Zahid Hamidi sebagai Perdana Menteri dan Timbalan Perdana Menteri tidak boleh lepas tangan begitu saja dalam hal ini.
Di mana mereka ketika Nazri menjawab persoalan mengenai IMAMS di Parlimen?
Kalaulah benar kabinet hanya dimaklumkan secara umum saja mengenai sistem IMAMS, kenapa mereka tidak pernah bertanya kepada Nazri dengan lebih lanjut selepas Menteri Pelancongan dan Kebudayaan itu bercakap mengenainya di Parlimen?
Mengapa baru sekarang Zahid Hamidi menyatakan kabinet tidak dimaklumkan mengenai perlantikan syarikat swasta untuk menguruskan IMAMS sedangkan peluang terbuka luas sebelum itu untuk Najib dan beliau sendiri bertanya serta  memperincikan banyak persoalan kepada Nazri dalam setiap minggu mesyuarat kabinet diadakan?
Kalau bukan kabinet, siapakah yang memberi kebenaran kepada Kementerian Pelancongan dan Kebudayaan untuk menetapkan tarikh 15 Disember sebagai detik berkuatkuasanya sistem IMAMS sebagaimana majlis pengumumannya disempurnakan oleh Timbalan Menteri Pelancongan dan Kebudayaan, Mas Ermieyati Samsudin sebelum ini?
Kenapa? Kenapa? Kenapa?
Atau mungkinkan kenyataan Zahid Hamidi ini bertujuan untuk menunjukkan betapa lemah, lompong dan lepas tangannya kepimpinan Najib dalam mengurus negara?
Kepada rakyat, pengundi dan mereka yang cintakan negara ini, meskipun hari-hari terpaksa membayar cukai GST, masih mahukah kita menyusahkan anak cucu dan generasi akan datang dengan terus mengundi UMNO dan BN yang jelas semakin tidak bermaya mentadbir negara serta memberi kesejahteraan yang lebih bermakna?
(ShahbudinHusin 18/12/2017).

0

0

votes
Article Rating
Kongsikan artikel ini


APABILA ORANG PELIK KATA ORANG LAIN YANG PELIK….

Sejak Pas berpeluk mesra dengan UMNO, parti yang pernah dituduhnya taghut dan assabiyah, parti itu tidak dinafikan telah menjadi parti yang pelik.
Tak pernah-pernah berpakaian macam pahlawan Melayu lama dengan keris terselit di pinggang dan sekian lama menyatakan apa saja yang berciri bangsa adalah assabiyah,  Pas akhirnya dengan seronok dan bangga dapat memakainya.
Selama ini selalu tampil biasa berjubah saja, tiba-tiba sanggup berbaju Melayu merah jambu semata-mata untuk kelihatan sedondon dengan Najib Razak yang memakai pakaian sama.
Orang lain bangga dapat membentangkan usul di Parlimen, Pas sebaliknya asyik menangguh-nangguhnya beberapa kali, malah membentangkan di Padang Merbok lebih menjadi mainan di bibir mereka.
Bertanding 100 kerusi dan menyasarkan menang 40 daripadanya, Pas tetap berangan-angan mengatakan kerusi Perdana Menteri adalah milik mereka.
Najib yang mahu dijatuhkan oleh Tun Mahathir, tapi Pas yang lebih gelabah dan susah hati.
Terbaru, kata seorang pemimpin Pas, lebih banyak benda-benda pelik akan dilakukan oleh Tun Mahathir untuk menarik sokongan rakyat menjelang pilihanraya akan datang.
Pelik sungguh Pas ini, pelik dia sendiri dia tak nampak, tapi pelik orang lain yang belum berlaku pula boleh dia jangkakan.
Untuk pelik yang lain-lain, apa kata kita baca ulasan seterusnya seperti di bawah ini.
(ShahbudinHusin 19/12/2017)
Orang pelik kata orang lain pelik!
1. Ada seorang pemimpin parti suci nampaknya rasa pelik dgn Tun M.
2. Antaranya dia pelik bila Tun M mahu DSAI dibebaskan drp penjara.
3. Dia juga pelik sebab dia kata dulu Tun M angkat MO1, skrg dia lawan MO 1.
Komen sikitlah
a. Lebih pelik lagi parti yang banyak lakukan benda pelik ,dia pulak kini rasa pelik.
b. Saya rasa mamat ni mungkin juga rasa pelik macam mana masa zaman jahiliyyah Syaidina Umar r.a misalnya kuat lawan Nabi s.a.w. , lepas tu boleh jadi antara sahabat rapat Rasulullah s.a.w.
c. Lagi amat pelik orang yang masih dalam parti pembangkang tapi selalu bagi ” nyawa” kpd parti MO1 yang perintah.
d. Lagi pelik bila Amerika melalui DoJ nak bantu rakyat negara ni rampas harta drp kleptokrat 1MDB yg ada kaitan dgn MO1 utk pulangkan “wang rompakan” kpd rakyat Malaysia, Presiden parti dia kata tindakan DoJ campurtangan asing.
f. Ya, dulu Tun M sokong dan angkat MO1 sebab Tun M masa tu dlm Umno dan dia ingat MO1 ok. Bila dia sedar MO1 ni teruk dan selalu Tun M sebut yg MO1 adalah “lanun” atau “perompak,” maka Tun M kini lawan habis-habisan MO1 sampai tubuh parti baru. Itu bukan pelik sdr,..itu menunjukkan Tun M insan ada maruah. Yang peliknya, yang parti sdr selalu sgt nak bagi ” nyawa” kat MO1, apa hal?
g. Ya, dulu Tun M memang terlibat dalam kes DSAI sebab masa tu dia kata dia yakin DSAI bersalah meskipun ramai orang yakin DSAI tak bersalah. Tapi, jgn lupa yang DSAI masuk penjara skrg ni bukan kerana Tun M. Yang skrg ni berlaku zaman MO1- pemimpin yang pemimpin parti kamu selalu bagi ” nyawa”. Dulu pemimpin kamu pernah tulis buku tentang qazaf -kerana membela DSAI tapi bila DSAI dibebaskan oleh Mahkamah Tinggi di KL, penulis buku qazaf tu dan kamu pun x turun . Tak bising pun pemimpin yg tulis buku qazaf tu bila peguam berpangkat Tan Sri buat “road show” hentam Anwar hingga pernah tuduh DSAI dgn tuduhan yang termasuk dlm kategori qazaf..Yb tu langsung x bela DSAI dlm Parlimen atau di luar. Yang bela DSAI masa tu kini semua dah masuk Amanah.Saya tahulah sebab saya salah seorang drp mereka.
Kesimpulannya yang parti hang lagi byk benda pelik dan ajaib. So, jangalah anggap orang lain pelik..peliklah kamu ni!
Hanipa Maidin
Ahli Parlimen Sepang
(Dipetik daripada FB Peguam Pas – Dulu)

0

0

votes
Article Rating
Kongsikan artikel ini


BERBANDING HADI AWANG, LEBIH BAIK PAS BERTERUS-TERANG CALON PM PILIHAN
MEREKA IALAH NAJIB

 Walaupun sudah diperjelas dan dinafi berkali-kali bahawa Lim Kit Siang tidak mahu dan tidak mungkin dapat menjadi Perdana Menteri, Hadi Awang tetap menyatakan Ahli Parlimen Gelang Patah itu adalah bakal Perdana Menteri sekiranya Pakatan Harapan memenangi pilihanraya akan datang.

 Seterusnya, beliau mengajak rakyat agar menolak Pakatan Harapan yang didakwanya akan menjadikan Lim Kit Siang sebagai Perdana Menteri.

 Hairan juga dengan sikap Hadi itu kerana beliau sendiri pernah bersama dan berpeluk dengan Lim Kit Siang sebelum ini dan dengan demikian sudah tentu tahu kebenaran siapa bakal Perdana Menteri kiranya pembangkang memenangi pilihanraya.

 Kenapa Hadi yang berimej agama, berserban, berjubah, memegang jawatan nombor dua dalam Kesatuan Ulama Dunia dan sebutan nama Tuhan tidak lekang daripada bibirnya, tidak mahu bercakap benar dan jujur mengenai perkara itu?

 Biasanya, hanya pemimpin kelas rendah dan berminda lemah seperti Salleh Said Keruak dan Dr. Puad Zarkashi, pencacai UMNO dan pemain media sosial yang diberi dedak serta power bank pasir saja yang suka memainkan isu tersebut.

 Setiap kali pembangkang kuat dan dilihat berpeluang mengalahkan UMNO dan BN, itulah lagu sumbang yang cuba dinyanyi dan diheboh-hebohkan.

 Maka, adakah Hadi juga mempunyai mentaliti selemah mereka itu atau beliau juga ada menerima dedak daripada UMNO?

 Jika diperhati, Najib Razak sebagai tuan dedak pun antara percaya dengan tidak bahawa Lim Kit Siang dapat menjadi Perdana Menteri. Hanya di depan orang Melayu beliau berani mengatakan Lim Kit Siang mahu menjadi Perdana Menteri, tetapi di depan orang Cina dikatanya tidak mungkin Kit Siang dapat menjadi Perdana Menteri.

 Dalam masa yang sama, sementara Pas mengajak orangramai menolak Kit Siang, parti itu juga mengingatkan jangan rasa pelik jika parti itu mampu menguasai Putrajaya dan meletakkan Hadi sebagai Perdana Menteri, meskipun mereka bertanding dan menang jumlah kerusi Parlimen yang sedikit saja.

 Dikatakan oleh beberapa pemimpinnya, tiada yang pelik jika itu kehendak Tuhan.

 Sekali lagi, kita yang waras jadi bingung dan hairan dengan sifir politik Pas itu. Politik secara umumnya ialah “game of numbers” atau percaturan angka yang menjadikan siapa menang banyak kerusi, dialah pemenangnya.

 Susah juga logik akal kita mahu menerima jika Pas yang bertanding serta menang sedikit kerusi boleh mampu menguasai Putrajaya dan menjadi Perdana Menteri.

 Memang betul tiada yang pelik sesuatu itu boleh berlaku jika dikehendaki Tuhan, tetapi kalau bertanding pilihanraya di Malaysia dan bercita-cita untuk menubuhkan kerajaan di Sri Lanka misalnya, tentulah nampak macam “gila” bunyinya.
Di Perak dahulu pun Pas dapat menjadi Menteri Besar melalui Nizar Jamaluddin hanya kerana ia bersama Pakatan Rakyat yang menguasai majoriti di DUN  di negeri itu.

 Begitu juga untuk menubuhkan kerajaan dan menjadi Perdana Menteri, mesti ada logik dan kemunasabahannya. Tidak perlu menjual dan menjaja nama Tuhan untuk menutup “kegilaan” yang ada.

 Untuk menguasai Putrajaya dan menjadi Perdana Menteri, setidak-tidaknya majoriti mudah adalah syarat utamanya.

 Semua orang tahu Pas sudah berbaik dan ada persefahaman terselindung dengan Najib dan UMNO. Kilau ikan di air sudah tahu jantan betinanya, demikian kata peribahasa.

 Untuk itu, Pas tidak perlu berdolak-dalik dan beralasan macam-macam. Terus terang saja bahawa pendirian mereka bersendirian sekarang dan menyanyikan lagu kempen seperti UMNO adalah semata-mata untuk memberi kelebihan kepada Najib untuk mengekalkan kuasanya.

 Jangan malu-malu. Daripada cuba melogikkan Hadi mampu menjadi Perdana Menteri dan Pas dapat berupaya menguasai Putrajaya, meskipun dengan jumlah kerusi yang sedikit, lebih baik Pas mengaku saja calon Perdana Menteri yang mereka idam-idamkan sebenarnya adalah Najib dan kerajaan yang ingin dikekalkan ialah UMNO dan BN.

 Ia bukan saja lebih mudah diterima akal yang waras dan tentu juga tiada yang pelik jika demikian dikatakan kehendak Tuhan yang disesuaikan dengan jumlah kerusi Pas yang hanya sedikit jumlahnya itu.
Tidak perlu  malu-malu kucing untuk menobat dan mengiktiraf Najib jika sudah dalam hati dan gerak-geri setiap hari demikian yang ditunjukkan oleh Pas sendiri.

 Berbanding sokongan sembunyi-sembunyi, UMNO pastinya lebih gembira jika Pas menyatakan sokongan terbuka dan sama-sama menjadikan Najib sebagai Perdana Menteri pilihan bersama.

 Lagi pula berbohong dengan mereka-reka cerita mengenai Kit Siang dan Pas kononnya mampu menguasai Putrajaya serta Hadi adalah bakal Perdana Menteri, walaupun dengan sedikit jumlah kerusi, adalah perbuatan yang berdosa.

 Buruk benar kalau orang agama yang berjubah dan berserban tetapi hari-hari membuat dosa dan menipu pengikut bawahannya.
(ShahbudinHusin 19/12/2017)

0

0

votes
Article Rating
Kongsikan artikel ini


KALI INI NAJIB JANGAN LARI DARIPADA SAMAN TUN MAHATHIR

Sebagaimana yang dijanjikan dengan memberi notis seminggu sebelum ini, semalam Tun Mahathir Mohamad mengotakan janjinya dengan memfailkan saman terhadap enam anggota Suruhanjaya Diraja atau RCI forex atas dakwaan laporannya sebagai tidak lengkap.
Turut disaman ialah Najib Razak selaku Perdana Menteri, kabinet dan kerajaan Malaysia.
Beliau memohon perisytiharan bahawa laporan RCI itu tidak sah mengikut undang-undang dan tidak boleh diterima kerana tidak memasukkan semua kenyataan saksi atau keterangan mereka yang hadir, termasuk permintaan bertulis atau lisan dalam bentuk transkrip, rakaman video dan hujah yang dibuat oleh peguam.
Hari ini pula dalam tulisannya di blognya, Tun Mahathir berkata, sebagaimana yang dijangka, RCI forex hanyalah bertujuan mencari alasan untuk mengaitkan dan mencari kesalahan pemimpin lawan berasaskan sangkaan yang ditukar menjadi fakta.
Tun Mahathir seterusnya berhujah, sekiranya beliau sebagai bekas Perdana Menteri dan Anwar Ibrahim selaku bekas Timbalan Perdana Menteri boleh dikaitkan dengan tuduhan bersubahat, seharusnya bekas Penolong Gabenor Bank Negara, Abdul Murad Khalid juga boleh disabitkan sama kerana dia sebenarnya sudah lama tahu dan sedar jumlah kehilangan serta penipuan yang didakwa berlaku itu.
Tetapi, tambahnya, Abdul Murad tidak dianggap bersalah kerana menyembunyikan penipuan itu begitu lama.
Apabila Tun Mahathir memilih untuk memfailkan samannya pada hari Selasa, ia secara tidak langsung adalah sindiran kepada Najib yang sebelum ini gah berteriak mahu menyaman WSJ pada hari Selasa juga, namun sehingga sekarang masih dinanti-nanti oleh 31 juta rakyat Malaysia bilakah ianya akan menjadi kenyataan.
Dalam bergembira dan kesedapan menikmati ketam di Colombo, Najib diam-diam telah dimalukan secara sinis oleh Tun Mahathir.
Dalam saman ini pula, jika benar Najib berpegang kepada keyakinan yang ada dalam dirinya bahawa Tun Mahathir dan Anwar bersalah dalam kerugian mata wang itu, beliau mestilah berani untuk berdepan dengan bekas Perdana Menteri itu di mahkamah.
Najib tidak harus jadi pengecut dengan cuba menolak saman Tun Mahathir ini sebagaimana sebelumnya beliau menolak beberapa saman berkaitan 1MDB dan derma RM2,600 juta dengan menggunakan alasan-alasan teknikal seperti kedudukannya bukan penjawat awam dan sebagainya.
Oleh kerana RCI forex diinisiatifkan oleh Najib melalui kuasanya sebagai Perdana Menteri yang mengetuai kabinet, maka beliau seharusnya juga berani berdepan dan mempertahankan tindakannya walau dengan siapa dan dalam keadaan apa sekali pun.
Kalau asyik mengelak dan melarikan diri saja daripada Tun Mahathir, di mahkamah lari dan dan di forum juga lari, bagaimanakah rakyat mahu menghormati dan mengundi beliau lagi?
(ShahbudinHusin 20/12/2017)

0

0

votes
Article Rating
Kongsikan artikel ini


SOLIDARITI RAKYAT MELALUI KUASA MEDIA SOSIAL MAMPU MENJULANG PERUBAHAN

Kuasa dan pengaruh media sosial memang tidak dapat dinafikan keberkesanannya, malah di beberapa negara yang berlaku perubahan kepimpinan sebelum ini, boleh dikatakan media barulah penyumbang utamanya.
Media baru  dengan hampir semua orang mampu memiliki telefon pintar di tangan masing-masing kini sudah menjadi media arus perdana di kalangan rakyat, manakala akhbar dan televisyen telah turun pangkat menjadi media hiliran yang tidak lagi sekuat dulu cengkamannya.
Dalam waktu terdekat ini, dua peristiwa  bagaimana media baru mampu merubah keadaan yang tidak menyenangkan dan membebankan,  dilihat bagaikan petunjuk nyata bahawa kuasa itu harus dimanfaatkan dengan sebaik-baiknya dalam mencapai tujuan yang lebih besar.
Bagaimana sistem IMAMS dibatalkan hanya sehari selepas diumumkan penguatkuasaannya dan kes Cikgu Azizan ditarik balik kesnya serta-merta oleh Pejabat Peguam Negara membuktikan solidariti rakyat yang dimanfaatkan melalui media sosial sebenarnya mampu menjadi kuasa yang berkesan ke arah perubahan.
Penolakan majoriti rakyat terhadap sistem IMAMS bukan saja membuatkan Kementerian Pelancongan dan Kebudayaan “angkat tangan”  lalu membatalkannya, malah Biro IT UMNO dan segala jentera media sosial berbayar tajaan UMNO dan kerajaan jadi terkapai-kapai dan tidak mampu melawan kuatnya arus penolakan itu.
Begitu juga dalam kes Cikgu Azizan di mana Pejabat Peguam Negara sebelum ini mendapati ada kes untuk mendakwa guru tersebut ke mahkamah, tetapi solidariti para pendidik yang digerakkan melalui media sosial di mana ratusan guru sanggup berhimpun dan memberikan sokongan moral, ia akhirnya memaksa kes itu digugurkan di saat-saat akhir.
Semua itu memberi petunjuk bahawa solidariti rakyat yang digerakkan secara sistematik melalui media sosial mampu membangkitkan kesedaran dan menggerakkan kekuatan untuk menolak sesuatu keadaan yang dirasakan tidak betul dan perlu dilawan.
Kes IMAMS dan Cikgu Azizan sebetulnya hanyalah kes sederhana yang tidak pun melibatkan seluruh rakyat jika dibandingkan dengan sederetan isu lain yang lebih besar dan menyusahkan seperti 1MDB, GST, berleluasanya rasuah sama ada berselindung atau nyata, skandal di merata-rata serta pelbagai lagi yang menghantui kita setiap hari.
Tetapi disebabkan sekelompok rakyat bersatu hati menolaknya dan menggunakan kelebihan media sosial, perjuangan itu akhirnya mencapai kejayaan.
Maka, jika rakyat terus bersolidariti, kekal istiqamah menuntut perubahan kerajaan dan menggunakan media sosial sebagai kuasa baru yang cepat serta berkesan bagi mencapai tujuan itu, kejayaan juga pasti dalam genggaman.
Tambahan lagi perubahan yang mahu dijulang dalam PRU 14 nanti lebih terbukti mampu menyelesaikan banyak kekalutan dalam negara yang wujud sejak Najib menjadi Perdana Menteri pada 2009 dulu.
Najib adalah beban utama rakyat Malaysia dan oleh kerana beliau dlindungi oleh UMNO dan BN, sewajibnya perubahan juga mesti dilakukan secara total dan menyeluruh.
Marilah kita menjadikan kes IMAMS dan Cikgu Azizan sebagai inspirasi untuk mencipta kejayaan lebih besar dan sebenar-benarnya untuk negara ini dalam PRU 14 akan datang.
(ShahbudinHusin 20/12/2017)

0

0

votes
Article Rating
Kongsikan artikel ini


BERITA MENARIK YANG TIDAK MENARIK

Ada dua berita menarik  pada hari ini – satu, 1MDB dilaporkan sudah menyelesaikan hutangnya berjumlah AS$630 juta kepada IPIC dan kedua, sebuah menara baru di TRX sudah pun menghampiri ketinggian KLCC yang selama ini menjadi kebanggaan rakyat Malaysia.
Dengan pembayaran hutang itu yang dikatakan melalui premium yang dibayar oleh syarikat China kepada hartanah yang dimiliki 1MDB di Pulau Indah Selangor dan Air Itam, Pulau Pinang, bermakna lenyap dan lupuslah sudah wang yang dibayar kepada syarikat Aabar palsu sebelum ini.
Selain tiada apa-apa lagi yang boleh diungkit berkenaan wang yang dimasukkan kepada syarikat Aabar palsu yang daripadanya itu tercetus skandal 1MDB, pembayaran yang dilakukan oleh syarikat China itu juga memungkinkan penguasaan negara itu dalam skala yang lebih besar di pelbagai prospek ekonomi selepas ini.
Jadi, walaupun 1MDB berjaya menyelesaikan hutang keseluruhannya berjumlah AS$1.2 bilion atau RM4,890 juta kepada IPIC, ia juga adalah berita sedih buat kita semua kerana ia seperti menghalalkan kehilangan wang secara salah bayar kepada Aabar palsu.
Berkenaan menara baru di TRX, tanah yang dimiliki 1MDB, bangunan 106 tingkat itu kini sudah menghampiri ketinggian Menara Berkembar Petronas atau KLCC.
Menara dengan ketinggian 492.3 meter itu sekarang sudah mencapai ketinggian 450 meter selepas 19 bulan pembinaannya dan semakin menghampiri dengan ketinggian Menara KLCC yang tingginya 452 meter.
Dalam sehari dua ini, pastilah ia mampu melepasi ketinggian KLCC. Cuma, Menara KLCC berkembar dua, manakala bangunan di TRX hanya satu saja.
Bagi pentaksub 1MDB, mungkin ada yang berbangga dengan terbinanya bangunan pencakar langit yang dinamakan Exchange 106 itu, lebih-lebih lagi ia dibina di atas tapak TRX yang pernah menjadi isu sebelum ini.
Tetapi, harus diingat bangunan tersebut adalah milik Mulia Group dari Indonesia dan bukannya kepunyaan syarikat Malaysia.
Jadi, di mana kita  harus berbangga dengan bangunan tertinggi itu?
Maka, kedua-dua berita itu – pembayaran hutang AS$630 juta oleh 1MDB kepada IPIC dan wujudnya menara baru yang tertinggi di negara ini yang menggantikan KLCC – langsung tidak menarik dalam erti kata sebenarnya, walaupun sekali baca seperti berita besar bunyinya.
(ShahbudinHusin 21/12/2017)

0

0

votes
Article Rating
Kongsikan artikel ini


SATU LAGI SKANDAL FELDA, APAKAH ISA SAMAD AKAN DICEKUP SPRM BUAT KALI
KEDUA?

Apa khabar pakcik dan makcik Felda di seluruh negara?

 Harga getah dan kelapa sawit macam mana sekarang ini?

 Bayaran bulanan hasil tanaman pula bagaimana, masih selalu lewat diterima seperti beberapa bulan sebelum ini atau sudah dibayar tepat pada waktunya?

 Sarapan apa pakcik dan makcik Felda pagi tadi?

 Sambil bersarapan pagi tadi, akhbar apa yang dibaca?
(Terkini – Isa Samad kini dalam perjalanan pulang ke tanahair dari luar negara. Beliau dijangka tiba di KLIA jam 10.30 malam ini. Apakah ada pegawai SPRM menantinya di KLIA nanti atau beliau akan dipanggil ke pejabat SPRM dalam sehari dua ini?)

 Adakah pakcik dan makcik terbaca laporan seperti di atas mengenai tanah Felda di Jalan Semarak dikatakan sudah tergadai dengan bertukar hak milik sejak 2015 lagi?

 Satu lagi skandal nampaknya berlaku dalam Felda setelah sekian banyak didedahkan sebelum ini, malah ramai juga yang ditangkap dan dipenjara sejak tahun-tahun kebelakangan ini berkaitan dengannya.

 Sumber-sumber mengatakan tanah Felda itu dipindah-milik kepada syarikat pemaju yang membangunkan tanah tersebut dengan alasan untuk memudahkan mereka memperolehi pinjaman dengan pihak bank.

 Tetapi, tidakkah tindakan itu ternampak pelik dan luar biasa kerana Felda adalah kepunyaan para peneroka yang membanting tulang pagi dan petang dan adakah syarikat pemaju itu begitu lekeh tarafnya?
Penat-penat pakcik dan makcik Felda membanting tulang mengusahakan ladang sambil setia kepada UMNO dan BN, akhirnya dengan mudah saja tanah yang dianggarkan bernilai RM200 juta  itu dipindah-milik kepada sebuah syarikat lain.

 Siapakah yang memberi kebenaran kepada pindah-milik tanah tersebut?

 Adakah Pengerusi dan Ahli Lembaga Pengarah Felda yang meluluskannya?

 Adakah kelulusan itu dalam pengetahuan Najib Razak yang memang diketahui umum bahawa Felda adalah di bawah dagu dan jagaannya sejak beliau menjadi Timbalan Perdana Menteri lagi?

 Apakah Isa Samad sekali lagi akan dicekup oleh SPRM dalam waktu terdekat ini?

 Kepada peneroka pakcik dan makcik Felda pula, masih mahu lagikah menyokong UMNO dan mengundi BN dalam PRU 14 akan datang?
(ShahbudinHusin 21/12/2017)

0

0

votes
Article Rating
Kongsikan artikel ini


BENARKAH HADI TIDAK HADIR KERANA BERKHUTBAH DI MASJID RUSILA?

 Presiden Pas, Hadi Awang yang nama dan gambarnya sudah disebarkan  secara meluas serta digembar-gemburkan akan hadir dalam Himpunan Solidariti Baitulmaqdis bersama Perdana Menteri, Najib Razak di Masjid Putra, Putrajaya selepas solat Jumaat hari ini, akhirnya tidak muncul dalam program tersebut.

 Hadi sebaliknya hanya diwakili oleh anaknya, Khalil Hadi yang juga Ketua Dewan Pemuda Pas Pusat.

 Dalam hal ini, agak menghairankan juga mengapa Hadi tidak mahu dirinya diwakilkan oleh Timbalan Presiden, Naib Presiden, Setiausaha Agung, Ketua Penerangan atau lain-lain penjawat kanan dalam Pas?

 Mengapa mesti anaknya mewakili beliau, sedangkan yang hadir di pihak UMNO dan kerajaan ialah Najib, Zahid Hamidi dan beberapa menteri?

 Yang lebih menarik, sudahlah Hadi tidak hadir, tiada seorang pun pemimpin  Pas lain turut serta, malah ahli-ahli Pas juga boleh dikatakan tidak ramai yang hadir dalam himpunan tersebut.
Difahamkan ketidakhadiran Hadi hanya disebabkan beliau menyampaikan khutbah Jumaat di Masjid Rusila,  Marang, Terengganu.

 Jika berkhutbah di Masjid Rusila merupakan alasan ketidakhadiran Hadi, sedangkan perkara itu hampir setiap minggu dilakukannya, apakah tidak boleh beliau menguzurkan dirinya sekali-sekala demi untuk Palestin dan  bagi menggembirakan hati Najib yang tentunya amat mengidamkan untuk duduk sepentas dengannya?

 Tambahan lagi, ketika Zahid Hamidi mengumumkan kehadiran Presiden Pas itu bersama Najib dalam Himpunan Selamatkan Baitulmaqdis sejak lebih dua minggu lalu, sudah tentu persetujuan awal telah diperolehi daripada Presiden Pas itu.

 Maka, bagaimanakah Hadi boleh tiba-tiba membuat keputusan tidak hadir?

 Apakah beliau tidak menghormati persetujuan awal yang sudah diberinya sebelum ini?

 Hadi tidak menyokong Palestin atau tidak mahu lagi dikaitkan dengan Najib yang semua orang di seluruh dunia tahu keburukannya?

 Untuk mengatakan Hadi sudah mengendurkan dirinya dalam perjuangan Palestin barangkali tidak munasabah kerana kebersamaan beliau dan Pas dalam isu tersebut bukanlan baru, malah  sudah lama sebelum ini lagi.

 Jika begitu, tindakan Hadi memutuskan untuk tidak hadir di saat-saat akhir, begitu juga tiada pemimpin kanan Pas yang turut memunculkan dirinya, tentunya kerana menyedari himpunan tersebut adalah serampang dua mata Najib, selain untuk Palestin, lebih bertujuan untuk mengaut laba politik demi kepentingan UMNO dan BN menjelang pilihanraya akan datang.

 Selain itu, pastinya juga keputusan Hadi yang tidak disangka-sangka oleh Najib itu lebih bertujuan untuk menjaga hati ahli dan penyokong akar umbi Pas sendiri yang hakikatnya masih menolak serta sukar menerima Najib, UMNO serta BN dalam apa keadaan sekali pun.

 Yang lebih pasti, Hadi kini nampaknya semakin sedar bahawa penyamun dan kleptokrat bukan untuk didekati, tetapi lebih afdal untuk dijauhi.
(ShahbudinHusin 22/12/2017).

0

0

votes
Article Rating
Kongsikan artikel ini


BOLEHKAH NAZRI DIPERCAYAI?

Dilaporkan bahawa salah seorang pemegang saham dalam syarikat yang menguruskan sistem IMAMS bagi menguruskan visa umrah yang telah dibatalkan minggu lalu anak kepada penasihat Menteri Kebudayaan dan Pelancongan, Nazri Aziz sendiri.

 Menurut laporan sebuah portal berita, berdasarkan direktori rasmi Kementerian Pelancongan dan Kebudayaan, Md Salleh Huddin Abu Hanifah adalah penasihat kepada Nazri, di samping penasihat Destination Perak Sdn Bhd, sebuah anak syarikat Perbadanan Kemajuan Negeri Perak atau PKNP.

 Anak beliau, Md Mahathir disenaraikan sebagai salah seorang pemegang saham OPG Global Group Sdn Bhd, syarikat yang diberikan kontrak untuk menguruskan sistem IMAMS yang mengundang bantahan dan kemarahan ramai itu.

 Hmmmmm…..

 Oleh yang demikian, bolehkah kita percaya apabila Nazri sebelum ini mengatakan sistem IMAMS dibatalkan kerana ada seseorang di kementeriannya salah faham dan IMAMS yang diumumkan perlaksanaannya  itu bukan sebagaimana yang beliau kehendaki?
Siapa salah faham, siapa tidak faham dan apa sebenarnya yang Nazri kehendaki?

 Adakah IMAMS dibatalkan bukan saja kerana kemarahan ramai, tetapi juga kerana kebimbangan bahawa lebih banyak perkara akan terdedah, khususnya mengenai siapa di belakang syarikat yang dilantik itu?

 Bagaimana pula dengan gambar yang tersebar luas yang memaparkan Nazri dengan salah seorang pengurusan kanan syarikat pengendali IMAMS yang namanya menjadi kontroversi dan didakwa sebagai punca IMAMS dibatalkan?

 Apakah hubungan Nazri dengan individu terbabit?

 Dalam pada itu, benarkah juga sebagaimana percakapan umum yang tersebar luas sekarang bahawa seseorang di Kementerian Pelancongan dan Kebudayaan telah ditukarkan berikutan isu IMAMS ini?
Sediakah Nazri memberi penjelasannya?
(ShahbudinHusin 22/12/2017)

0

0

votes
Article Rating
Kongsikan artikel ini


KAWAN ISA SAMAD ATAU KENALAN NAJIB?

 Di sebalik Felda sudah kehilangan hak milik tanahnya di Jalan Semarak kepada sebuah syarikat swasta secara percuma gara-gara diberikan “surat kuasa penuh” oleh agensi tersebut,  dua persoalan kini menjadi tanda-tanya ramai.

 Pertama, siapakah yang mahukan atau mengarahkan “surat kuasa penuh”  itu diberikan dan siapa pula yang menandatangani surat tersebut?

 Pelbagai khabar berlegar mengenainya, antaranya mengatakan ia adalah dengan kehendak Pengerusi Felda ketika iaitu Isa Samad dan diluluskan oleh Lembaga Pengarah dengan tujuan agar syarikat yang memajukan Kuala Lumpur Vertical City itu tidak menghadapi kesukaran mendapatkan pinjaman dengan mencagarkan tanah yang sedang dimajukan itu kepada bank.
Ada juga yang mengatakan Isa hanya sebagai pelaksana semata-mata dan beliau dikatakan tidak mungkin berani melakukannya secara sendirian.

 Dalam hal ini, difahamkan “surat kuasa penuh” itu ditandatangani oleh seseorang yang penting dalam Felda ketika itu di mana individu berkenaan juga ada terbabit dalam satu kes lain di mahkamah sekarang ini.

 Soalnya, adakah tanah ini sudah dicagarkan kepada mana-mana bank dan Najib tidak tahu-menahu langsung mengenai “surat kuasa penuh” itu, sedangkan wakil JPM dan Kementerian Kewangan ada dalam Lembaga Pengarah Felda?

 Jika sudah dicagarkan, mungkin ada beberapa kesukaran untuk Felda mendapatkan semula tanah itu berbanding sekiranya ia belum dicagarkan lagi.

 Kedua, siapakah pemilik syarikat tersebut?

 Meksipun di media sosial nama individu yang didakwa pemilik syarikat tersebut sudah tersebar luas, pertanyaan lain ialah sama ada beliau kawan kepada Isa Samad atau kenalan Najib Razak?

 Ramai yang memperkatakan beliau adalah kawan Isa Samad dan dikatakan kerana hubungannya yang rapat dengan bekas Pengerusi Felda itulah beliau berjaya mendapatkan kontrak membangunkan Kuala Lumpur Vertical City itu.

 Namun, jangan kita lupa bahawa Felda adalah adalah dibawah pengawasan Najib sejak beliau menjadi Timbalan Perdana Menteri lagi.

 Oleh itu, tidak mustahil untuk mana-mana syarikat mendapatkan sebarang kontrak besar daripada Felda, mereka bukan saja perlu rapat dengan Isa, tetapi juga harus mempunyai hubungan yang baik dengan Najib.

 Tentunya lebih afdal jika baik dan rapat dengan kedua-duanya sekali.

 Dalam hal ini, meskipun lebih ramai yang mengatakan individu berkenaan adalah kawan baik Isa, tetapi sebagaimana yang pernah dilaporkan oleh sebuah portal berita, individu terbabit pada 2016 pernah memandu sendiri keretanya ke Pekan untuk menyerahkan wang zakat sebanyak RM100 ribu kepada Najib.

 Kalau tidak cukup rapat, bolehkah seseorang menyerahkan wang kepada Perdana Menteri?

 Berita itu dengan sendirinya mengesahkan bahawa beliau, selain rapat dengan Isa, dalam waktu yang sama juga adalah kenalan dan baik dengan Najib.

 Persoalannya, apakah peranan serta penglibatan Najib, bukan saja dalam pemilihan syarikat individu berkenaan sebagai kontraktor untuk memajukan Kuala Lumpur Vertical City, tetapi juga berkaitan pengeluaran “surat kuasa penuh”  itu?

 Atau mungkinkah segala-segalanya dilakukan oleh orang-orang tertentu di Felda sahaja tanpa diberitahu dan dimaklumkan kepada Perdana Menteri?
Sekali lagi, siapa wakil JPM dan Kementerian Kewangan dalam Lembaga Pengarah Felda?

 Terlanjur sudah ditubuhkan pasukan petugas khas dan ada juga yang mahukan siasatan dilakukan hingga ke akar umbi, maka siasatan tidak harus terhad kepada Felda semata-mata, sebaliknya wajib hingga ke Perdana Putra dan Seri Perdana.
(ShahbudinHusin 23/12/2017)

0

0

votes
Article Rating
Kongsikan artikel ini


UMNO SUDAH HILANG STATUS PEMBELA MELAYU, MENYOKONG UMNO SAMA SEPERTI
MAHU MELAYU KEKAL DIMISKINKAN

 Baru-baru ini kita dikejutkan dengan berita tanah milik Felda di Jalan Semarak yang dibangunkan untuk pembinaan Kuala Lumpur Vertical City telah berpindah milik kepada syarikat yang membangunkan projek tersebut tanpa pengetahuan dan tanpa dibayar walau sesen wang kepada agensi tersebut.

 Ia berikutan Felda telah memberikan “power of attorney”  atau surat kuasa penuh kepada syarikat tersebut atas alasan kononnya untuk memudahkan mereka  mencagarkan bagi mendapatkan pinjaman bank, tetapi syarikat itu telah memindahkannya kepada diri mereka sendiri.

 Dengan pindah-milik itu, tanah Felda tersebut telah berpindah milik secara percuma dan menjadi milik syarikat terbabit.

 Sukar untuk kita membayangkan bagaimana perkara ini boleh terjadi dan surat kuasa penuh itu boleh diberikan jika tiada unsur rasuah dan habuan lumayan menanti di sebaliknya.

 Meskipun polis kini sudah menubuhkan pasukan petugas khas untuk menyiasat dari segi penipuan dan pecah amanah, tetapi sewajarnya SPRM juga turut menyiasat dari segi kebarangkalian ada pihak-pihak tertentu mendapat habuan dan untung besar daripadanya.

 RM270 juta dapat secara percuma, mustahil tiada apa-apa?

 Walaupun Felda dilaporkan berusaha mendapatkan balik tanah tersebut, persoalan utamanya ialah Melayu yang menjaga amanah bangsa dan negara telah sewenang-wenangnya menggadai maruah itu demi kepentingan diri mereka sendiri.

 Ia pula bukan pertama kali berlaku dalam Felda. Sebelum ini banyak hotel dan hartanah dibeli di luar negara dengan harga yang dinaikkan, lebih malang beberapa daripadanya dinamakan atas syarikat yang didaftarkan di BVI yang kita sampai hari ini tidak tahu siapa pemilik yang sebenarnya.

 Akhirnya, kekayaan Felda yang dibina dengan titik peluh peneroka seolah-olah hanya menjadi habuan untuk “para jerung dan buaya” membahamnya tanpa ada sedikit perasaan belas dan kasihan dalam hati mereka.

 Sebab itu, dalam isu tanah Felda dan beberapa kebobrokan lainnya, selain harapan rakyat ialah agar segala pendurjana dihukum dengan seberat-beratnya, hakikat yang harus disedari juga ialah selagi di bawah jenama UMNO, meski bagaimana kuat berkokok untuk membela bangsa dan agama sekali pun, penyudahnya mesti skandal dan keuntungan untuk diri sendiri juga yang diutama.

 Di Kuala Lumpur, sejak Tengku Adnan Tengku Mansor menjadi Menteri Wilayah Persekutuan, dilaporkan sebanyak 45 bidang tanah telah diberikan kepada syarikat-syarikat tertentu tanpa melalui tender terbuka.

 Menurut mereka yang tahu mengenai perkara itu, sebahagian besar daripadanya diserahkan kepada syarikat kain yang didakwa mempunyai hubungan akrab dengan orang atasan UMNO.

 Yang menyedihkan lagi, didendangkan pula kononnya tanah itu tidak diberikan melalui tender terbuka, maknanya dijual dengan harga murah, adalah untuk memastikan rumah-rumah mampu milik dapat dibina di atas tanah tersebut untuk kemudahan rakyat memiliknya.

 Lawak betul…adakah rumah-rumah di KL ini murah dan majoriti rakyat mampu memilikinya?

 Di mana dan berapa banyak rumah mampu milik sudah dibina selama ini, berbanding rumah mewah dan kondo mahal?

 Lebih dari itu, kita turut kerap dihidangkan dengan bagaimana tanah awam dan tapak permainan pun ditukar menjadi tanah pembangunan serta dimiliki oleh kroni-kroni di sekitar Kuala Lumpur ini.

 Tidakkah semua mereka ini adalah “pendurjana dan buaya-buaya” belaka?

 Di Johor di mana seorang Exco kerajaan negeri telah ditahan, didakwa dan kini menunggu tarikh perbicaraan, ia juga tidak kurang dahsyatnya di mana pertukatan status Bumiputera kepada bukan Bumiputera telah dijadikan bahan dagangan dengan nilai keuntungan yang berjuta-juta.

 Akhirnya, pemimpin Melayu yang berjuang atas nama UMNO yang membela Melayu, lebih ghairah untuk menjual kepentingan bangsanya sendiri berbanding mempertahan atau menambah pemilikannya.

 Mereka ini, biasanya apabila lagi kuat melaung untuk membela Melayu, lagi kuat jugalah menipu Melayu.

 Tidak lupa juga, kem tentera Sungai Besi yang pada mulanya diserahkan kepada 1MDB, kemudian dijadikan Bandar Malaysia dan kini sudah pun menjadi kawasan pembangunan yang diserahkan kepada syarikat dari negara China untuk membina dan menguasainya.

 Secara tidak langsung, Chinalah yang bakal menguasai Bandar Malaysia itu nanti.

 Selain kem tentera itu, sejak Najib Razak terpalit dengan skandal 1MDB, sudah tak terhitung – daripada pelabuhan, laluan keretapi, pembinaan rumah, tenaga elektrik sehinggalah kepada bekalan ayam dan sayur-sayuran – semuanya sudah dibolot oleh China.

 Di samping itu, di semua negeri yang dikuasai UMNO, tanah-tanah rizab Melayu hanya tinggal kenangan yang mengusik jiwa saja lagi statusnya. Ia hanya boleh dijadikan kenang-kenangan kerana sebahagian besarnya telah dijual oleh pemimpin Melayu sendiri kepada orang asing atas nama pembangunan yang sudah tentu ada habuan besar menanti di sebaliknya.

 Maka, apa lagi yang kita boleh harapkan kepada UMNO?

 UMNO, lebih-lebih lagi di bawah teraju Najib, sebenarnya sudah hilang hak dalam perjuangan membela orang Melayu. UMNO kini lebih terkenal sebagai penjual kepentingan dan maruah Melayu.

 Terus menyokong UMNO tidak saja memungkinkan skandal demi skandal berkaitan kepentingan Melayu akan berterusan berlaku, malah selama-lamanya Melayu akan kekal dimiskin serta diperalatkan.
(ShahbudinHusin 23/12/2017)

0

0

votes
Article Rating
Kongsikan artikel ini


DEKLARASI RAKYAT HARAP NAJIB TIDAK DIKECUALIKAN DARIPADA SIASATAN

FELDA DI BAWAH PERDANA MENTERI PALING KORUP!! PDRM DAN SPRM HARUS TAHAN SERTA SIASAT NAJIB TUN RAZAK TERLEBIH DAHULU!!
Dalam apa jua situasi Najib Tun Razak selaku Perdana Menteri paling korup harus ditahan oleh PDRM dan SPRM terlebih dahulu untuk disoal-siasat mengenai penyelewengan kes skandal Felda!!
Ini adalah kerana Felda terletak di bawah kelolaan Perdana Menteri paling korup ini!!
Apakah Tan Sri Isa Samad selaku Pengerusi Felda pada suatu masa dahulu berani dan mempunyai kuasa mutlak untuk buat keputusan-keputusan penting sehingga menyebabkan Felda berada di ambang kehancuran pada hari ini?!
Saya yakin tanpa arahan-arahan melalui tangan-tangan ghaib dari peringkat paling tinggi; Tan Sri Isa Samad tidak akan berani bertindak secara sewenang-wenangnya!!
Sebelum nak tahan Tan Sri Isa untuk siasatan; Perdana Menteri paling korup ini harus ditahan terlebih dahulu oleh pihak penguatkuasa undang-undang di negara kita!!
Pihak penguatkuasa undang-undang di Malaysia harus bersikap professional serta menjalankan tugas secara telus tanpa sebarang unsur pilih kasih demi untuk jaga kesejahteraan bangsa mahupun negara!!
Mereka mesti amanah serta jangan tunduk pada sebarang kuasa politik untuk bertindak!! Penjawat awam juga harus takut pada Allah SWT bukan takut pada manusia sesama manusia!!
Keseluruhan rakyat Malaysia juga tidak boleh sandarkan harapan pada Pengerusi Felda yang baru Tan Sri Shahrir Samad kerana beliau kini hanyalah kaki bodek minda lemah otak udang UMNO saja!!
Tan Sri Shahrir Samad sekarang bukan yang dahulu lagi!! Beliau sudah gadaikan segala prinsip serta maruah diri untuk mempertahankan Perdana Menteri paling korup!!
Dalam ertikata yang lain; Pengerusi Felda masakini hanyalah seorang boneka atau macai kepada Najib Tun Razak saja!!
Deklarasi Rakyat mendesak keseluruhan rakyat Malaysia yang bertanggung-jawab untuk buat laporan pada PDRM serta SPRM agar menyiasat Najib Tun Razak selaku Perdana Menteri paling korup dalam isu kes skandal Felda!!
Perdana Menteri paling korup ini mesti dipertanggung-jawabkan di atas segala kes skandal Felda!! Najib Tun Razak tidak boleh dikecualikan dari siasatan kes skandal Felda!!
Ikhlas dari;
KHAIRUDDIN ABU HASSAN
Koordinator
Deklarasi Rakyat
24 Disember 2017

0

0

votes
Article Rating
Kongsikan artikel ini


ISA SAMAD "KAMBING-HITAM" PRU 14?

 Berdasarkan respon beberapa pihak dalam UMNO berhubung isu tanah Felda di Jalan Semarak yang telah berpindah tangan kepada sebuah syarikat swasta, termasuk kenyataan Najib Razak sendiri yang mengarahkan siasatan serta-merta serta tindakan akan diambil hasil daripada siasatan itu, kedudukan bekas Pengerusi Felda, Isa Samad dilihat tidak lagi selamat.

 Hampir dalam semua yang kenyataan yang dikeluarkan oleh pemimpin UMNO dan kerajaan, tidak terkecuali dalam sidang akhbar oleh Pengerusi Felda sekarang, Shahrir Samad dan Timbalan Menteri di Jabatan Perdana Menteri, Razali Ibrahim berkaitan isu tersebut, segala-galanya tampak menjurus kepada Isa sebagai subjek yang mahu dipersalahkan.

 Hakikat bahawa Felda berada di bawah pengawasan dan dagu Najib serta wakil JPM dan Kementerian Kewangan turut berada dalam Lembaga Pengarah Felda di mana Najib adalah Perdana Menteri dan Menteri Kewangan, seolah-olah cuba dikesampingkan buat sementara waktu.
Tindakan pihak polis menubuhkan pasukan petugas khas kemudiannya segera memberi gambaran seolah-olah isu tanah Felda ini adalah sama besarnya dengan skandal 1MDB.

 Jika Isa bersalah kerana memandai-mandai membuat keputusan yang merugikan Felda dan para peneroka itu, tiada siapa yang merasakan beliau tidak harus memikul beban kesalahan itu.

 Apa yang dibimbangi ialah semua ini tidak lebih merupakan satu lagi episod drama yang sengaja dipentaskan untuk meraih undi dan sokongan menjelang pilihanraya umum akan datang.

 Lebih-lebih lagi isu ini mula didedahkan oleh sebuah media arus perdana yang berada di bawah kawalan Najib sendiri dan seseorang yang dikatakan penasihat paling kanannya adalah mengawal kumpulan media tersebut.

 Najib pula, dalam tiga tweetnya yang berturutan berkaitan isu tanah Felda itu, jelas memperlihatkan mahu tindakan segara diambil kepada pihak yang didapati bersalah.

 Selain itu, dalam sidang akhbarnya baru-baru ini, Shahrir ada menyebut beliau sudah mengetahui mengenai kehilangan tanah Felda itu sebaik saja dilantik menjadi Pengerusi Felda pada awal tahun ini.

 Jika begitu, mengapa laporan polis hanya dibuat pada 12 Disember yang lalu iaitu selepas berakhirnya Perhimpunan Agung UMNO 2017?

 Kalau betul  sudah diketahui lebih awal tanah itu berpindah tangan dan ia benar-benar kesalahan serius, mengapa laporan polis tidak dibuat pada Februari atau Mac yang lalu?

 Melihat bahawa tarikh pilihanraya makin hampir dan Najib terus terbelit serta terbelenggu dengan banyak isu yang menyesakkan nafasnya seperti 1MDB, derma RM2,600 juta, berkawan baik dengan Trump, penggadaian aset negara kepada China, sistem IMAMS dan banyak lagi, tidak mustahil isu tanah Felda ini adalah plot yang sengaja dirancang untuk menutup semua isu-isu tersebut.

 Tambahan lagi,  percubaan Najib untuk melemahkan Tun Mahathir Mohamad melalui RCI forex juga sudah dilihat gagal mencapai sasaran seperti yang beliau harap-harapkan pada awalnya.

 RCI forex bukan saja mudah difahami maksud tersiratnya oleh orangramai yang hanya bertujuan untuk mengaitkan pemimpin-pemimpin pembangkang dilihat bersubahat dalam kerugian urusniaga matawang lebih 30 tahun lalu, malah  seperti kata Tun Mahathir sendiri, hasil laporannya semata-mata berdasarkan sangkaan yang telah ditukar menjadi fakta.

 Lebih daripada itu, dengan Tun Mahathir turut mengemukakan saman terhadap anggota RCI, Najib dan kerajaan serta menolak hasil laporannya, menjadikan ianya sebagai modal PRU 14 dilihat sudah terkekang dengan sendirinya.
Sebab itulah sehingga sekarang pihak polis difahamkan masih belum mengambil keterangan Tun Mahathir berhubung RCI forex itu, meskipun laporan polis dibuat hampir serentak dengan ia hasil laporannya diserahkan kepada Ahli-Ahli Parlimen.

 Maka, apa lagi modal Najib untuk mendepani pilihanraya umum akan datang, mengelakkannya daripada hilang kuasa  dan seterusnya tidak menghuni penjara sebagai destinasi akhir kehidupannya seperti yang berulang-kali dijanjikan oleh Tun Mahathir jika Pakatan Harapan berjaya menumbangkan BN dan seterusnya mengambil alih kuasa dalam pilihanraya nanti?

 Tidakkah isu tanah Felda ini, lebih-lebih lagi jika Isa ditangkap dan seterusnya didakwa di mahkamah dalam waktu terdekat ini, ia secara automatik akan menjadi lonjakan yang mampu menaikkan sokongan rakyat kepada Najib, UMNO dan BN dalam pilihanraya akan datang?

 Annuar Musa sudah dilepaskan, Bung Mokhtar yang pernah disiasat berkaitan pembelian saham amanah menggunakan dana Felcra mungkin terus senyap begitu saja isunya, maka Isa adalah satu-satunya mangsa yang tinggal serta paling munasabah untuk “dikambing-hitamkan” sebelum pilihanraya ini.

 Bersiap-sedialah wahai Isa untuk dijadikan mangsa oleh Najib, UMNO dan BN!!!
 (ShahbudinHusin 24/12/2017)

0

0

votes
Article Rating
Kongsikan artikel ini


JANGAN LUPA 30 DISEMBER INI!!!

Sukacita saya mengumumkan bahawa Parti Pribumi Bersatu Malaysia akan mengadakan Perhimpunan Agung Tahunan Kali Pertama pada 30 Disember 2017 bertempat di Ideal Convention Centre (IDCC) Shah Alam. Perhimpunan Agung Tahunan ini akan dihadiri oleh Pengerusi Tetap, Timbalan Pengerusi Tetap, Ahli-Ahli Majlis Pimpinan Tertinggi dan perwakilan daripada 137 bahagian PPBM di seluruh negara yang telah berdaftar dengan Pendaftar Pertubuhan Malaysia.
Tarikh Perhimpunan Agung Tahunan ini telah ditetapkan oleh Majlis Pimpinan Tertinggi PPBM selaras dengan Fasal 12.1 Perlembagaan PPBM. Notis mengenai Perhimpunan Agung Tahunan ini telah dihantar kepada para perwakilan yang layak hadir mengikut peraturan persidangan yang diluluskan oleh Majlis Pimpinan Tertinggi PPBM.
Saya ingin menjelaskan serba sedikit mengenai kronologi isu Perhimpunan Agung Tahunan PPBM. Pada 21 November 2017, kami telah mengadakan pertemuan dengan Ketua Pengarah Jabatan Pendaftaran Pertubuhan Malaysia untuk mendapatkan nasihat dan panduan mengenai kaedah pelaksanaan Perhimpunan Agung Tahunan. Ini kerana menurut Perlembagaan PPBM, perwakilan yang dikehendaki menghadiri Perhimpunan Agung Tahunan antaranya terdiri daripada perwakilan yang dipilih di dalam Persidangan Tahunan Bahagian. Persidangan Tahunan Bahagian pula hendaklah dihadiri oleh perwakilan dari cawangan-cawangan di dalam bahagian tersebut.
Kami telah jelaskan kepada pihak Jabatan Pendaftaran Pertubuhan Malaysia bahawa tarikh paling awal bahagian-bahagian PPBM menerima sijil pendaftaran penubuhan daripada Jabatan Pendaftaran Pertubuhan Malaysia ialah pada 24 Julai 2017. Ini bermakna semua bahagian PPBM di seluruh negara masih belum cukup tempoh setahun penubuhannya, dan menurut perlembagaan PPBM masih belum boleh mengadakan persidangan bahagian masing-masing.  PPBM juga masih dalam proses menubuhkan cawangan-cawangan di seluruh negara dan setakat ini masih belum ada cawangan yang didaftarkan dengan Pendaftar Pertubuhan Malaysia.
Dalam keadaan ini, kita telah meminta nasihat dan panduan daripada pihak Jabatan Pendaftaran Pertubuhan Malaysia mengenai kaedah pelaksanaan Perhimpunan Agung Tahunan PPBM yang menghendaki sebahagian perwakilannya dipilih di dalam Persidangan Tahunan Bahagian. Kita juga telah memaklumkan kepada pihak Jabatan Pendaftaran Pertubuhan Malaysia bahawa PPBM akan akur dengan nasihat dan panduan yang diberikan oleh pihak Jabatan Pendaftaran Pertubuhan Malaysia untuk memastikan Persidangan Agung Tahunan yang akan diadakan nanti adalah teratur dan selaras dengan kehendak Akta Pertubuhan 1966 dan Perlembagaan PPBM.
Namun, dalam pertemuan tersebut pihak Jabatan Pendaftaran Pertubuhan Malaysia tidak dapat memberikan pandangan tentang perkara-perkara yang dibangkitkan. Sebaliknya, PPBM telah diminta untuk mengemukakan cadangan tentang kaedah pelaksanaan Perhimpunan Agung Tahunan parti, dan pihak Jabatan Pendaftaran Pertubuhan Malaysia telah bersetuju untuk mengatur pertemuan antara pasukan peguam PPBM, pegawai Jabatan Pendaftaran Pertubuhan Malaysia dan Penasihat Undang-Undang Kementerian Dalam Negeri untuk membincangkan secara lebih lanjut cadangan-cadangan yang akan dikemukakan oleh PPBM.
Hasil daripada pertemuan itu, pada 23 November 2017, saya telah menulis sepucuk surat kepada Ketua Pengarah Jabatan Pendaftaran Pertubuhan Malaysia yang mengandungi cadangan-cadangan tentang kaedah pelaksanaan Mesyuarat Agung Tahunan PPBM. Selepas itu, pihak ibu pejabat PPBM telah membuat beberapa susulan dengan pejabat Ketua Pengarah Jabatan Pendaftaran Malaysia untuk menentukan tarikh pertemuan dengan Penasihat Undang-Undang KDN sepertimana yang telah dipersetujui.
Malangnya, pihak PPBM tidak menerima sebarang maklum balas rasmi daripada Jabatan Pendaftaran Pertubuhan Malaysia mengenai tarikh pertemuan dengan Penasihat Undang-Undang KDN dan cadangan-cadangan pelaksanaan Perhimpunan Agung Tahunan PPBM yang telah dikemukakan dalam surat bertarikh 23 November 2017.
Sebaliknya pada 25 November 2017, di suatu sidang media di Johor Bharu yang mendapat liputan media yang luas, Ketua Pengarah Jabatan Pendaftaran Pertubuhan telah menyatakan bahawa apa yang PPBM cadangkan itu bertentangan dengan Akta Pertubuhan 1966 dan Perlembagaan PPBM. Beliau juga berkata bahawa pihak Jabatan Pendaftar Pertubuhan akan mengambil masa selama seminggu untuk meneliti cadangan-cadangan PPBM itu dengan penasihat undang-undang. Oleh itu PPBM, katanya, berdepan dengan kemungkinan dibubarkan pendaftarannya kerana tidak mengadakan Mesyuarat Agung Tahunan.
Namun, tiada juga pertemuan dengan penasihat undang-undang diatur, dan tiada juga sebarang maklum balas rasmi dikeluarkan oleh Jabatan Pendaftar Pertubuhan selepas tempoh seminggu yang dinyatakan.
Oleh kerana masa yang semakin suntuk untuk PPBM mengadakan Perhimpunan Agung Tahunan pada tahun ini, maka pada 8 Disember yang lalu, saya telah sekali lagi menulis sepucuk surat kepada Ketua Pengarah Jabatan Pendaftaran Pertubuhan Malaysia memaklumkan hasrat PPBM untuk mengadakan Perhimpunan Agung Tahunan sebelum 31 Disember 2017. Di dalam surat tersebut, saya telah memperincikan perwakilan yang perlu menghadiri Perhimpunan Agung Tahunan menurut Fasal 12.2 perlembagaan parti, iaitu:

i. Pengerusi Tetap dan Timbalan Pengerusi Tetap;
ii. Ahli-Ahli Majlis Pimpinan Tertinggi; dan
iii. 8 orang perwakilan dari setiap bahagian PPBM yang telah berdaftar dengan Pendaftar Pertubuhan Malaysia iaitu Ketua Bahagian, Timbalan Ketua Bahagian, Naib Ketua Bahagian, Setiausaha Bahagian, Bendahari Bahagian, Ketua Penerangan Bahagian, Ketua Srikandi Bahagian dan Ketua Pemuda Bahagian.
Pihak Jabatan Pendaftaran Pertubuhan Malaysia menerusi surat bertarikh 19 Disember 2017 telah memberikan maklumbalas bahawa PPBM perlu mengadakan Perhimpunan Agung Tahunan menurut kaedah yang ditentukan oleh perlembagaan parti. Justeru, dengan maklumbalas ini dan juga dengan maklumat yang telah diberikan kepada pihak Jabatan Pendaftaran Pertubuhan Malaysia, kita berpendapat bahawa pihak Jabatan Pendaftaran Pertubuhan Malaysia tiada halangan terhadap Perhimpunan Agung Tahunan PPBM yang akan diadakan nanti, dan ia adalah teratur serta selaras dengan kehendak Akta Pertubuhan 1966 dan Perlembagaan PPBM.
Perhimpunan Agung PPBM Kali Pertama ini adalah amat bersejarah. Di samping pembentangan laporan tahunan parti, para perwakilan akan dapat mendengar amanat daripada Pengerusi PPBM, YABhg Tun Dr Mahathir Mohamad, dan Presiden PPBM, YB Tan Sri Dato’ Hj Muhyiddin Hj Mohd Yassin. Para perwakilan juga akan berpeluang untuk membahaskan ucapan dasar Pengerusi pada Perhimpunan Agung ini.
Kita mendoakan agar Perhimpunan Agung Tahunan PPBM Kali Pertama ini akan berjalan lancar dan berlangsung dalam suasana yang gilang-gemilang, insyaAllah.
DATO’ SERI MUKHRIZ MAHATHIR
Timbalan Presiden PPBM.

0

0

votes
Article Rating
Kongsikan artikel ini